நாடுமுழுவதுமுள்ள குழந்தைகள் காப்பகங்களில் சோதனை!! மேனகா காந்தி உத்தரவு

கடந்த சில மாதங்களாகவே நாட்டில் நடந்துவரும் குழந்தை கடத்தல் மற்றும் குழந்தைகளின் பாதுகாப்பிற்கு எதிரான  குற்ற செயல்களின் எண்ணிக்கை அதிகரித்து வருவதால் நாடு முழுவதுமுள்ள அனைத்து குழந்தைகள் காப்பகம், மிஷினரிஸ், சேரிட்டி என குழந்தைகள் நலம் சார்ந்து செயல்படும் அனைத்து அமைப்புகளிலும் சோதனை நடத்த பெண்கள் மற்றும் குழந்தைகள் நலத்துறை அமைச்சர் மேனகா காந்தி உத்தரவிட்டுள்ளார்.

அவர் வெளியிட்டுள்ள உத்தரவில், நாட்டில் குழந்தைகளுக்கு எதிராக குற்றச்செயல்கள் அதிகரித்து வருகிறது. குழந்தை கடத்தல், சட்டவிரோத தத்தெ டுப்பு, குழந்தைகளுக்கு எதிரான பாலியல் குற்றங்கள் என அதிகரித்து வருகின்ற சூழலில் நாடும் முழுவதும் உள்ள குழந்தை காப்பகங்கள், சாரிட்டி, மிஷி னரி என எல்லா குழந்தைகள் நலம் சார்ந்த அமைப்புகளிலும் சோதனைகள் நடத்தப்படும் என கூறியுள்ளார்.

அண்மையில் ஜார்கண்ட் ராஞ்சியில் உள்ள ஒரு குழந்தைகள் காப்பகத்தில் 6 மாத  குழந்தை  50 ஆயிரம் ரூபாய்க்கு விற்கப்பட்டதாக புகார் எழுந்ததை தொடர்ந்து இந்த நடவடிக்கை எடுக்கப்பட்டுள்ளதாக கூறப்படுகிறது.


தொழில் முனைவோர், தொழில் துறை வளர்ச்சிக்கான  அத்தியாவசிய திறன்களுடன்  மலேசிய இந்தியர்களுக்கு சித்தப்படுத்தும்  NCER  பயிற்சித் திட்டங்கள்.

கோலாலம்பூர், நவ. 21-

மலேசிய பிரதமர் டத்தோ ஸ்ரீ இஸ்மாயில் சப்ரி யாக்கோப்  வலியுறுத்தி வரும் “கெலுவார்கா மலேசியா”உணர்வுக்கு ஏற்ப, மக்களின் சமூகப் பொருளாதார மேம்பாட்டை மேம்படுத்துவதற்காக வடிவமைக்கப்பட்ட, உள்ளடக்கிய, முழுமையான மற்றும் மக்களை மையமாகக் கொண்ட மனித  மூலதனத் திட்டத்தை வடக்கு கோரிடோர் அமலாக்க ஆணையம் (NCIA)தொடர்ந்து செயல்படுத்தி வருகிறது. உள்நாட்டுத் தொழில் முனைவோரின் ஈடுபாட்டை அதிகரிப்பதன் மூலம் சமூகத்தின் சமூகப் பொருளாதார மேம்பாட்டை இது வலுப்படுத்துகிறது.

பல ஆண்டுகளாக, வடக்கு கோரிடோர் பொருளாதாரப் பகுதியில் (NCER)உள்ள உள்நாட்டு சமூகங்கள்  எதிர்கொள்ளும் நிதிச் சவால்களை  சமாளிப்பதற்கு பல்வேறு முழுமையான மற்றும் ஒருங்கிணைந்த  திட்டங்களை NCIAவடிவமைத்துள்ளது. தற்போதுள்ள சமூகப் பொருளாதார ஏற்றத்தாழ்வுகளைக் குறைப்பதன் மூலம் மக்களின் நல்வாழ்வையும் செழுமையையும்  மீட்டெடுப்பதற்கும், கோவிட்-19 தொற்றுநோய்க்குப் பிந்தைய மீட்சியில் வாழ்வாதார நிலைத்தன்மையை உறுதி செய்வதற்கும் இந்தத் திட்டங்கள் முக்கியமானவை.

பெர்லிஸ், கெடா, பினாங்கு மற்றும் பேரா ஆகிய மாநிலங்களை உள்ளடக்கிய  NCER,உயர் வருமானம் கொண்ட வளர்ந்த நாடாக மாற வேண்டும் என்ற லட்சியத்திற்கு ஏற்ப,  நாடு முழுவதும் சமமான செல்வப் பங்கீட்டை உறுதி செய்வதற்காக நிறுவப்பட்டது. NCIAஎன்பது NCERஇன் சமூகப் பொருளாதார மேம்பாடு  தொடர்பான  வழிகாட்டுதலை நிறுவுவதற்கும், கொள்கைகள், வியூகங்களை  வகுப்பதற்குமான ஒரு பொறுப்பான சமூக பொருளாதார மேம்பாட்டு ஆணையமாகும்.

இந்தத் திட்டங்கள்  மிகவும் சமநிலையான  சமுதாயத்தை உருவாக்கவும், எதிர்காலத்தில் வறுமையைத் தடுக்கவும், வருமான நிலைத்தன்மையை உறுதிப்படுத்தும் வகையில் இளைஞர்கள், பெண்கள், வேலையற்றோர், குறிப்பாக இலக்குக் குழுவில்  உள்ளவர்களை உள்ளடக்கிய வணிகத் துறையை  மேம்படுத்தவும் சிறப்பாக வடிவமைக்கப்பட்டுள்ளன. மக்கள் மற்றும் வணிக சமூகங்கள் மீதான கோவிட்-19  தொற்று நோயின்   தாக்கத்தை நிவர்த்தி செய்ய NCIAஉறுதியான நடவடிக்கைகளை எடுத்து செயல்படுத்தியுள்ளது.

NCERமனித மூலதன  திட்டங்களும் வள உத்திகளும் இக்கேந்திரத்திற்கு குறிப்பிடத்தக்க உத்வேகத்தை கொண்டு வந்துள்ளன. மேலும், கோவிட்-19 தொற்றுப் பரவலின்போது மக்களின் தினசரி  சுமைகளைக்  குறைக்க உதவியது. மக்கள் மற்றும்  வணிக சமூகத்தால் வரவேற்கப்படும் நடவடிக்கைகளில் ஒன்று, சமூகப் பொருளாதார  மீட்சியை  அதிகரிப்பதற்கும், மக்கள் மற்றும் வணிகங்கள் மீது கோவிட்-19  இன் தாக்கத்தை எதிர்கொள்வதற்கும் உடனடியாகச் செயல்படுத்தப்பட்ட JomKerja@NCERமற்றும் JomNiaga@NCERஆகிய NCIA இன் துரிதத் திட்டங்கள் ஆகும்.

empowerNCER திறன் பயிற்சி மற்றும் தொழில் முனைவோர் திட்டங்கள் சமூகங்களின் சமூகப் பொருளாதார நிலைகளை மேம்படுத்துவதை நோக்கமாகக் கொண்டவை.  இது வேலை  வாய்ப்புகள் அல்லது மைக்ரோ வணிகங்களைத் தொடங்குவதன் மூலம்  கூடுதல்  வருமான வாய்ப்புகளை வழங்குகிறது. பல்வேறு ஏஜென்சிகள் மற்றும் நிறுவனங்களுடனான  ஒத்துழைப்பின் மூலம், இத்திட்டத்தின் பங்கேற்பாளர்கள் வேலை வாய்ப்புடன் பயிற்சி மற்றும் அதன் தொடர்புடைய சான்றிதழைப் பெறுவார்கள்.

இளவரசி சண்முகம்

பேரா, பத்தாங் பாடாங் மாவட்டத்தைச் சேர்ந்த இவர் பேக்கரி  பேஸ்ட்ரி பயிற்சியின் பங்கேற்பாளர்.  empowerNCER இல் சேருவதற்கு முன்பு மாதம் வெ.500 மட்டுமே சம்பாதித்தவர், இப்போது வருமானத்தில் 2.4 மடங்கு அதிகமாக சம்பாதிக்கிறார்.

empowerNCERபயிற்சியில் பங்கேற்பதன் பயனாக, அவர் உற்சாகமாக தனது தொழிலை மேற்கொண்டு வருகிறார்.  குறிப்பாக பண்டிகை காலங்களில் பாரம்பரிய கேக்குகளை தயாரிப்பதிலும் ஈடுபட்டார். இப்போது அவரது வருமானம் அதிகரித்துள்ளது, மேலும் அவரது வணிகம் பிரபலமடைந்து வருகிறது.

அமுதா சின்னையா

கெடா, கூலிமில் சொந்தமாக பேக்கரி வைத்து நடத்துகிறார் 41 வயது அமுதா. இவர் பி40 பிரிவைச் சேர்ந்தவர். என்.சி.இ.ஆர். மேம்பாட்டுத் திட்டத்தில் பங்கேற்பதற்கு முன்னதாக இரு பிள்ளைகளுக்குத் தாயான இவருக்கு எந்த வருமானமும் கிடையாது. இவரின் கணவர் பினாங்கு, பிறையில் உள்ள ஒரு தொழிற்சாலையில் மேற்பார்வையாளராகப் பணியாற்றுகிறார்.

2021 ஜூலை 30 முதல் இப்போது வரையில் காலேஜ் கம்யூனிட்டியில் பேஸ்ட்ரி மற்றும் ரொட்டி தயாரிக்கும் பயிற்சிகளை மேற்கொண்டு வருகிறார். கணவருக்கும் குடும்பத்திற்கும் உதவும் வகையில் கூடுதல் வருமானம் பெற வேண்டும் என்பதே எனது இலக்கு என அமுதா கூறுகிறார்.

பூஜா சாமராசி பச்சையப்பன்

எந்த வருமானமும் இல்லாத ஒரு சாதாரண குடும்பப்பெண்ணாக நான் இருந்தேன். ஆனால், இன்று என் கணவரின் பொருளாதாரச் சுமைகளை குறைக்கும் வகையில் நானும் 1,900 வெள்ளி வரையில் வருமானம் பெறுகிறேன் என்று கூறுகிறார் பினாங்கு, செபெராங் பிறை தெங்காவைச் சேர்ந்த பூஜா சாமராசி.

என்.சி.இ.ஆர். பயிற்சித் திட்டங்கள் வாயிலாக முதலில் உறைந்த உணவுப் பொருட்களையும் கெரெப்பேக் போன்றவற்றை விற்றேன். கேட்டரிங் தொழிலையும் செய்தேன். இந்த பயிற்சிகளின் வாயிலாக நான் பெற்ற அறிவாற்றல் மற்றும் அனுபவத்தைக் கொண்டு என் தொழிலை மேலும் மேம்படுத்திக் கொண்டேன். இப்போது இங்குள்ள மக்களுக்கு நான் மிகவும் பிரபலமான ஒரு தொழில் முனைவராக விளங்குகிறேன். இந்தியர்கள் சார்ந்த அமைப்புகளின் ஆதரவும் நிறைய உள்ளது என பூஜா குறிப்பிட்டார்.

விக்னேஸ்வரன் குணசேகரன்

பினாங்கு, செபெராங் பிறையைச் சேர்ந்த விக்னேஸ்வரன் மின்கம்பிகள் (இலெக்ட்ரிக் ஒயரிங்) துறையில் சிறப்புப் பயிற்சியைப் பெற்றுள்ளார். என்.சி.இ.ஆர். மேம்பாட்டுத் திட்டத்தில் நான் ஈடுபட்ட காலம் முழுவதும் நிறைய அனுபவங்கள் எனக்கு கிடைத்தன. மின் ஒயரிங் மற்றும் குளிரூட்டி பராமரிப்பு போன்ற வேலைகளில் எனக்கு தனித்திறமை உள்ளது. இதன் வழி அதிகமான வருமானம் பெறவும் இத்திட்டம் எனக்கு உதவியுள்ளது என விக்னேஸ்வரன் தெரிவித்தார்.

இவ்வாறு பல்வேறு திட்டங்களின் வாயிலாக மலேசிய இந்தியர்கள் பயன்பெறும் வாய்ப்புகளை என்.சி.இ.ஆர். வழங்கியுள்ளது. இதன் மனித மூலதன மேம்பாட்டுத் திட்டங்கள் நமது சமூகத்திற்காக நேர்மறையான நன்மைகளைக் கொண்டு வரும் என்பதில் ஐயமில்லை . இதன் வழி, உயரிய குடும்ப வருமானம், அதிக ஆற்றல் மிகுந்த தொழிலாளர்கள் மற்றும் உற்பத்தி ஆற்றல் ஆகியவற்றைப் பெற முடியும்.

ஹேமரூபேன் கிருஷ்ண மூர்த்தி

கெடா, பீடோங், சுங்கை லாலாங்கைச் சேர்ந்த ரூபன் (24) பார்வையற்றவர். கோவிட்-19 தொற்றின்போது வேலை இழந்தவர், வீட்டில் பாட்டியின் உதவியுடன் சிறிய அளவில் கேக், ரொட்டி, பிஸ்கட், பேஸ்ட்ரி வியாபாரம் செய்தார். நெருங்கிய நண்பர்களின் உதவியுடன் அவர் தமது தயாரிப்புகளை சந்தைப்படுத்துகிறார். JomNiagaNCERதிட்டத்தில் சேர்ந்த பிறகு, ரூபன் தனது தயாரிப்புகளை விளம்பரப்படுத்த Facebookலைவ் தளத்தை தீவிரமாக பயன்படுத்துகிறார்.

குறிப்பாக தன் மாநிலம் முழுவதிலுமிருந்து பல்வேறு ஆர்டர்களின் வாயிலாக வருமானத்தை 10 மடங்கு அதிகரிக்கச் செய்துள்ளார். தீபாவளி பண்டிகையின்போது 500 ஜார் பிஸ்கட் மற்றும் 60 வகையான கேக்குகளுக்கான ஆர்டர்கள் அவருக்கு கிடைத்தன. இந்த வணிகத்தின் விளைவாக, அவர் தனது பாட்டியை ஆதரிக்கவும், வீட்டில் ஆஸ்ட்ரோ சேவையை நிறுவவும் முடிந்தது. கிறிஸ்துமஸ் மற்றும் புத்தாண்டு கொண்டாட்டங்களுடன் இணைந்து லேட்டஸ்ட் தயாரிப்பை அறிமுகப்படுத்த திட்டமிட்டுள்ளார்.

திருமதி சரஸ்வதி

சரஸ்வதி மூர்த்தி கெடா மாநிலம் சுங்கை பட்டாணியைச் சேர்ந்த இல்லத்தரசி. அவர் தனது நான்கு பள்ளி செல்லும் குழந்தைகளை கவனித்து வருகிறார். பிழைப்புக்காக குடும்பத்தை ஆதரிக்கவும், உணவக உதவியாளராக பணிபுரியும் தன் கணவரின் வருமானத்தை ஈடுகட்டவும் அவர் உறுதியாக இருந்தார். empowerNCERதிட்டத்தின் மூலம், சரஸ்வதி, துணிகள், திரைச்சீலைகள் இவற்றைத் தைக்க ஆர்டர்கள் எடுத்து தனது சொந்த தொழிலைத் தொடங்குவதற்குத் தேவையான ஊக்கத்தையும் வழிகாட்டுதலையும் பெற்றார். இவரின் ஆர்டர்கள் பயிற்சிக்குப் பிறகு, குறிப்பாக பண்டிகைக் காலங்களில் குறிப்பிடத்தக்க அளவில் அதிகரித்துள்ளன. இப்போது, அவர் தன் கணவருக்கு உதவ கூடுதல் வருமானத்தை ஈட்டுகிறார், மேலும் தன் குழந்தைகளின் கல்வியை ஆதரிக்க முடிகிறது!

empowerNCER- கல்வித் திட்டம், கல்விச் சாதனைகளை வலுப்படுத்தவும், மாணவர்களின் ஆளுமையை வலுப்படுத்தவும், முழுமையான வளர்ச்சியை நோக்கிய ஒரு நடவடிக்கையாக வடிவமைக்கப்பட்டுள்ளது.  மலேசிய கல்வி அமைச்சின் முழு ஆதரவைப் பெற்றுள்ள இந்தத் திட்டம், கடந்த 2020 SPMதேர்வில் 97% தேர்ச்சி மற்றும் 82% உயர்கல்வியை மேற்கொள்வதற்கு B40 குடும்ப மாணவர்கள் சிறந்த தேர்வு முடிவுகளை அடைய உதவுவதில் வெற்றி பெற்றுள்ளது.

2021 ஆம் ஆண்டில், 900 பூர்வகுடி மாணவர்கள் உட்பட 6,000 பங்கேற்பாளர்களுக்காக 30 மாவட்டங்களில் நிகழ்ச்சிகள் நடத்தப்படுகின்றன.

சரவணன் அசோகன்

பேராக், கோலகங்சார், SMKதோக் மூடா அஜிஸைச் சேர்ந்த SPM2021 மாணவர் சரவணன், empowerNCER & Academicதிட்டம் சிறந்த ஒன்றாகும் என்றார். அவர்கள் எங்களுக்கு பாடக் கூறுகள், வீடியோ மற்றும் வழிகாட்டுதல் மற்றும் டேப்லெட்டை வழங்கினர். இது  நெகிழ்வான கற்றலுக்கு அனுமதித்தது.

குமரவேலன் ரமேஷ்

பேரா, கிரியான் மாவட்ட முசாபார் ஷா தேசிய இடைநிலைப்பள்ளியின் 5 ஆம் ஆண்டு முன்னாள் மாணவர். ஆலாங் இஸ்கண்டார் தேசிய இடைநிலைப் பள்ளியில் 6 ஆம் படிவம் தொடர்வதே எனது லட்சியமாகும்.

என்.சி.இ.ஆர். மற்றும் ஐ.யு.கே.எல். (Infrastructure University Kuala Lumpur)ஆகியவற்றுக்கு நன்றி கூறிக்கொள்கிறேன். என்.சி.இ.ஆர். கல்வித் திட்டத்தில் என்னை சேர்த்துக் கொண்டதே இதற்கு காரணமாகும். குறிப்பாக, கூடுதல் வகுப்புடன் கேள்விகளுக்கு பதில் அளிக்கும் முறைகளை எனக்கு கற்றுக்கொடுத்தார்கள். இத்திட்டம் கடந்த 2020 இல் எஸ்.பி.எம். தேர்வில் நான் சிறப்புத் தேர்ச்சியைப் பெறுவதற்கு பெருமளவு உதவியது.

சியாமளா சுந்தரேசன்

பேரா, லாருட் மாத்தாங் -செலாமா மாவட்டத்தில் உள்ள லாடாங் பாஞ்சாங் தேசிய இடைநிலைப் பள்ளியின் 5 ஆம் படிவ முன்னாள் மாணவி. பாலிக் புலாவ் போலிடெக்னிக் கல்லூரியில் தகவல் தொழில்நுட்பத் துறையில் டிப்ளோமா பெறுவதே எனது குறிக்கோள். என்னை இத்திட்டத்தில் இணைத்துக் கொண்ட என்.சி.இ.ஆர். மற்றும் ஐ.யு.கே.எல். ஆகியவற்றுக்கு நன்றி கூறுகிறேன். அப்பள்ளியில் நடைபெற்ற என்.சி.இ.ஆர். மேம்பாட்டுத் திட்டத்தில் பங்கேற்றதன் வழி நான் டிப்ளோமா கல்வியை மேற்கொள்ள வாய்ப்புக் கிடைத்தது.

கங்கேஸ்வரி முருகன்

பினாங்கு, செபெராங் பிறை, உத்தாரா மாவட்டத்தில் உள்ள பொக்கோ செனா தேசிய இடைநிலைப் பள்ளியின் முன்னாள் 5 ஆம் படிவ மாணவர். மலாக்காவில் உள்ள ஆசிரியர் கல்விக் கழகத்தில் தொழில்நுட்பக் கல்வி கற்பதே இவரின் லட்சியமாகும். இத்திட்டம் மாணவர்களுக்கு வசதியை மட்டும் ஏற்படுத்திக் கொடுக்கவில்லை. மாறாக என் கல்விக்கும் எதிர்கால திட்டத்திற்கும் இது மிகவும் உதவி புரிந்தது. எஸ்.பி.எம். சோதனையில் இவை உறுதுணையாக இருந்தன. அதில் சிறப்புத் தேர்ச்சி பெற்றதும் நான் ஆசிரியராவதற்குத் தேவையான கல்வி உள்ளிட்ட ஆசிரியர் பயிற்சிக் கல்லூரியில் சேர்வதற்கான ஆர்வத்தையும் ஊக்கத்தையும் தந்தனர்.

2020 ஆம் ஆண்டில் NCIAசாதனைகள் மக்களின் வாழ்வாதாரத்தை உயர்த்துவதற்கும் வணிக சமூகங்களுக்கு நிலையான பொருளாதார நடவடிக்கைகளை வழங்குவதற்கும் எடுக்கப்பட்ட முயற்சிகளுக்கு சான்றாகும். உடனடி சமூகப் பொருளாதார மீட்பு முயற்சிகள் மக்களுக்கு சாதகமான தாக்கத்தை அளிக்கின்றன மேலும் அவை கூட்டாட்சி மற்றும் மாநில மீட்பு முயற்சிகளுடன் இணைந்துள்ளன.

இன்றுவரை, 1,741 மலேசிய இந்தியர்கள் இந்த மனித மூலதனத் திட்டங்களால் பயனடைந்துள்ளனர். NCERஇல் வசிக்கும் தகுதியுள்ள மலேசியர்கள் இந்தத் திட்டங்களில் சேரவும், தொழில் முனைவோர் மற்றும் தொழில் துறை மேம்பாட்டிற்கான அத்தியாவசியத் திறன்களுடன் தங்களைத் தயார்படுத்திக்கொள்ளவும் அழைக்கப்படுகிறார்கள்.

NCIA மனித மூலதனத் திட்டங்கள் பற்றிய கூடுதல் தகவலுக்கு, தயவு செய்து NCIAஇணையதளமான www.ncer.com.my பார்வையிடவும் அல்லது உங்களுக்கு அருகிலுள்ள ஏதேனும் empowerNCER மையத்திற்கு வருகை புரியவும்.


குற்றவாளிகளை கூண்டில் ஏற்றுவோம்.

ஆகாயப் பயிற்சி மாணவர் ஜுல்பர்ஹான் ஒஸ்மான் மரண விவகாரம் தொடர்பில் சம்பந்தப் பட்டவர்கள் மீது நிச்சயம் நடவடிக்கை எடுக்கப்படும் என்று பாதுகாப்பு அமைச்சர் டத்தோஸ்ரீ ஹிஷாமுடின் எச்சரித்தார். அனைவரும் சட்டத்திற்கு கட்டுப்பட்டவர்கள். குற்றவாளிகள் கூண்டில் ஏற்றப் படுவர். மலேசிய ஆயுதப் படையும் மலேசிய தேசிய பாதுகாப்பு பல் கலைக்கழகம் இதுகுறித்து துரிதமாக புலனாய்வு செய்யும்படி அமைச்சர் அறைகூவல் விடுத்துள்ளார். மரணத்திற்கு காரணம் கருங்காலிகளை நாம் கண்டுபிடித்தே ஆக வேண்டும். ஜுல் பர்ஹானுக்கு ஏற்பட்ட கதி குறித்து அமைச்சர் ஆழ்ந்த கவலையினை தெரிவித்தார். தாம் 2004ஆம் ஆண்டு கல்வியமைச்சராக இருந்த காலத்தில் நிகழ்ந்த ஓர் சம்பவத்தை அமைச்சர் நினைவு கூர்ந்தார். பகடிவதையால் நெகிரி செம்பிலானில் ஒரு மாணவர் மரணமுற்றார். இச்சம்பவம் இன்னும் என் நினைவில் பசுமரத் ஆணி போல் இருக்கிறது. இது எங்களுக்கு பெருத்த தாக்கத்தை ஏற்படுத்தியது. அதன் பிறகு பள்ளிகளில் பகடிவதையினை அல்லது வன்குறும்பினை ஒடுக்குவதற்கு கல்வியமைச்சு முழு வீச்சிலான நடவடிக்கையில் இறங்கியது. மகனை பறி கொடுத்த குடும்பத்தினர் மனம் என்ன பாடுபடும் என்று எனக்கு தெரியும். இவர்களின் நிலை குறித்து நான் பெரும் துயரம் கொண்டுள்ளேன். இதற்கிடைய இவ்விவகாரம் குறித்து அவசியமில்லா ஆரூடங்களை கூற வேண்டாம் என்று பொதுமக்களை ஆயுத படையினர் அறிவுறுத்தியுள்ளனர். விவகாரத்தை விசாரிக்க அதிகாரிகளிடமே விட்டுவிடுவோம்.மலேசிய தேசிய பாதுகாப்பு பல்கலைக் கழகத்தின் ஆகாயப்படை பயிற்சி மாணவர் மரணமடைந்த விவகாரத்தை உயர் கல்வித்துறை அமைச்சு கடுமையாக கருதுகிறது. ஜுல்பார்கான் மரணமடைந்த விதம் ஒரு துயரமான விவகார மாகும். கடந்த வியாழக்கிழமை யன்று இந்த 21 வயது மாணவர் செர்டாங் மருத்துவ மனையில் மரணமுற்றார்.இவர் சரீர ரீதியில் துன்புறுத்தப் பட்டது மரணத்திற்கு காரணம் என்று நம்பப்படுகிறது. மடிக் கணினி தொடர்பில் இவர் அடித்து துன்புறுத்தப்பட் டார். இரும்புக் கொண்டு இவருக்கு சூடு வைக்கப்பட்டது. இறுதியில் இது இவரின் மரணத் தில் முடிந்தது. புலனாய்வில் உதவுவதற்கு அமைச்சும் பல்கலைக் கழகமும் மலேசிய ஆயுதப் படையினருடனும் அரச மலேசிய போலீஸ் படையினருடனும் ஒத்துழைக்கும். கொலை விவகாரமாக போலீசார் இதனை விசாரித்து வருகின்றனர்.


செமினி இடைத்தேர்தல்முடிவு: பக்காத்தான் மக்களின் மனக்குறைகளுக்கு தீர்வு காண வேண்டும்.

கோலாலம்பூர்,

செமினி இடைத்தேர்தலில் தேசிய முன்னணி வெற்றி பெற்றுள்ளது. இந்த இடைத் தேர்தலின் முடிவானது, பக்காத்தான் உறக்கம் கலைந்து விழித்தெழ வேண்டும் என்பதனை பறை சாற்றுகிறது என்றார் பி.கே.ஆரின் உதவித் தலைவர் டத்தோஸ்ரீ அஸ்மின் அலி.ஆளுங்கூட்டணி இனிமேல் அடுத்தவர் மீது பழிசொல்வதையும் குறைகூறும் போக்கினையும் நிறுத்திக் கொள்ள வேண்டும்.

Read More: Malaysia Nanban Tamil Daily on 4.3.2019


தஞ்சோங் மாலிம் ரயில் நிலையத்தில் மின்தூக்கி  இல்லாததால் பயணிகள் அவதி

தஞ்சோங் மாலிம் தஞ்சோங் மாலிம் ரயில் நிலையத்தில் இரண்டாவது பிளாட்பாரம் செல்வதற்கு மின்தூக்கி இல்லாததால் பயணிகள் உயரமான படிகளில் ஏறிச்செல்ல வேண்டிய அவலநிலை ஏற்பட்டுள்ளதாக பத்திரிகை வியாபாரி கனி அப்துல்லா தெரிவித்தார். அன்றாடம் பயணிகள் உயரமான படிகளில் சிரமப்பட்டு ஏறிச் செல்வதைக் காண பரிதாபமாக இருப்பதாகக் கூறினார். தஞ்சோங் மாலிமிலிருந்து ரவாங் அல்லது செண்ட்ரல் ரயில் நிலையம் செல்லும் பயணிகள் குறிப்பாக முதியோர்கள் மிகவும் கஷ்டப்பட்டு படிகளில் ஏறிச் செல்லும் நிலைமையை அன்றாடம் காணமுடிகின்றது என டாக்சி ஓட்டுநர் மெய்யப்பன் கூறுகிறார். சில சமயங்களில் டாக்சிகளில் பயணிக்கும் பயணிகளை டாக்சி ஓட்டுநர்களே கைத்தாங்கலக அழைத்துச் சென்று மறு பிளாட்பாரத்தில் விட்டு விட்டு வருவதாகவும் கூறினார். எல்.ஆர்.டி ரயில் மூலம் ரவாங் செல்லும் வேளைகளில், பெட்டி களை உடன் கொண்டு வரும் பயணிகள் படிகளில் ஏறிச்செல்ல மிகவும் சிரமப் படுவதை கண் கூடாகக் பார்த்ததாக அடிக்கடி ரயில் சேவையை பயன் படுத்தும் பாடசாலை பணியாளர் நடராஜனும் பாதுகாவலர் ராஜேந்திரனும் கூறுகின்றனர். பல வேளைகளில் அவர்கள் பெட்டிகளைத் தூக்க சிரமப்படும் பயணிகளுக்கு உதவுவதாகவும் தெரிவித்தனர். தஞ்சோங் ரயில் நிலையத்தில் அன்றாடம் நூற்றுக் கணக்கான பயணிகள் ரயில் சேவையை பயன்படுத்தி வருவதாக வாகன விற்பனையாளர் மதுரை வீரன் கூறுகிறார். எல்.ஆர்.டி. சேவை தலைநகரிலிருந்து தஞ்சோங்மா லிம் பட்டணம் வரை மட்டுமே வழங்கப் படுவதால் பேராங், பேராங் ஸ்டேஷன், பெல்டா குடியேற்றத் திட்டம் போன்ற பகுதிகளிலிருந்து பயணிகள் பணியிடங்களுக்குச் செல்வதற்கு ரயில் சேவையை பயன்படுத்துகின்றனர். ஒரு பெரிய ரயில் நிலையமாக கருதப்படும் தஞ்சோங் மாலிம் ரயில் நிலையத் தில் மின்தூக்கி வசதி இல்லாதது பெரும் குறையாகவே கருதப்படுவதாக அவர் தெரிவித்தார். பயணிகளின் பாதுகாப்பிற்கும் நலனுக்கும் முன்னுரிமைக் கொடுப்பதாகக் கூறும் மலேசிய ரயில் நிறுவனம் தஞ்சோங் மாலிம் ரயில் நிலையத்தில் மின் தூக்கி வசதியைப் பொருத்துவது பயணிகளுக்கு வழங்கும் முக்கிய சேவையாக கருதப்படும் என பொதுமக்கள் எதிர்பார்க்கிறார்கள்.


’மொத்த ஆட்டத்தையும் நிறுத்தினால் எப்படி?’’ - சீமான் ஆவேசப் பேட்டி

மதுரை விமான நிலையத்தில் நாம் தமிழர் கட்சி ஒருங்கிணைப்பாளர் சீமான் அளித்த பேட்டி:

’’இந்த தேர்தலில் எங்களுக்கு வெற்றி தான் கிடைத்துள்ளது. சாதாரண குடிமக்களாக பிறந்து உண்மையான அரசியலை கொ ண்டுவந்து புரட்சிகரமான அரசியலை செய்து வருகிறோம்.தேர்தல் ஆணையம் இந்த தேர்தலில் மிகப்பெரிய தோல்வியை சந்தித்துள்ளது. வலைத்தளங்களில் நீங்களே காண்கின்றீர்கள்.  கடைகளில் இருந்து 150 வாக்கு பெட்டிகளை எடுத்து வருகிறார்கள்.  ஆட்டோவில் வாக்கு பெட்டியைக் கொண்டு வருகிறார்கள். சிறு வன் வாக்குபெட்டியை தூக்கிக் கொண்டு செல்வதையும்,  நட்சத்திர விடுதிகளில் வாக்கு இயந்திரங்கள் உள்ளதையும் வலைதளங்களில் உள்ள காணொளிகளில் காண்கிறோம்.

இது எந்த மாதிரியான அணுகுமுறை.  எல்லா இடங்களிலும் காசு கொடுக்கப்படுகிறது. ஆனால் எதையும் தடுக்க வில்லை தேர்தல் ஆணையம்.  வேலூ ரில் மட்டும் தான் பணம் கொடுக்கப்பட்டதா? அப்படித்தான் காட்ட முயற்சிக்கிறது. தேர்தலை நிறுத்தி உள்ளார்கள். இடைநிறுத்தம் செய்துள்ளார்கள் காரணம் காசு கொடுக்கிறார்கள் என்பதுதான்.   காசு கொடுத்த அந்த வேட்பாளரை தகுதி நீக்கம் செய்ய வேண்டும். அதை விடுத்து மொத்த ஆட்டத்தையும் நிறுத்தினால் எப்படி?  எங்களைப்போல கட்சிகள் பாதிக்கப்படுபவர்கள் எத்தனை பேர் உள்ளனர்.   நாங்கள் நேர்மையாக இருப்பதற்கு என்ன பயன் உள்ளது.

வசந்தகுமார்  பாராளுமன்றத்தில் வென்றுள்ளார்.  ஆனால் சட்டமன்ற உறுப்பினராக இருக்கிறார்.  தற்போது சட்டமன்ற உறுப்பினர் பதவியை ராஜினாமா செய்வதாக கூறியிருக்கிறார்.  மறுபடியும் அந்த தொகுதிக்கு தேர்தல் நடைபெறுகிறது.  இந்த தேர்தல் மக்கள் மீது திணிக்கப்படும் தேர்தல்.

ஒருவருக்கு இரண்டு பதவி.  இது எந்த மாதிரியான அரசியலமைப்பு.  இப்ப அவர் தொகுதியில் நடக்கும் தேர்தலில் அவர் சொந்த காசில் நடத்துவாரா? இல்லை இதற்கு தேர்தல் ஆணையம் பணம் கொடுக்குமா? இதுபோல் ஒவ்வொரு இடங்களிலும் தவறு இருக்கிறது’’என்று ஆவேசத்துடன் கூறினார்.தேனி பாராளுமன்ற தொகுதியில் அனுமதி இல்லாமல் பல வாக்குப்பெட்டிகள் கொண்டு வந்ததாக கூறப்படுவது பற்றிய கேள்விக்கு.....

’’வாக்கு இயந்திரங்கள் கொண்டு வருவது நாடெங்கும் நடந்துள்ளது.  அதேபோல் தேனியில் நடந்திருக்க வாய்ப்பு அதிகம்.  தேனியில் வாக்கு இயந்திரம் கொண்டு வந்து இருக்கிறார்கள் என்று எங்களுக்கு கூறினார்கள்.  திடீரென்று மறு தேர்தல் வந்தால் என்ன செய்வது மறு தேர்தல் வரப் போகிறதா என்று நாங்கள் கேட்டோம். ஆனால் அதற்கு எந்த ஒரு பதிலும் கூறவில்லை.

வாக்குப் பெட்டி என்பது ஜப்பான் நிறுவனம் மைக்ரோசிப் மூலம் தயாரித்துக் கொடுப்பது.   தகவல் அறியும் உரிமைச் சட்டத்தில் ஒருவர் எத்தனை வாக்குப்பெட்டிகள் ஜப்பானிடம் இருந்து வாங்கப்பட்டது என்று கேட்கிறார்.  20 லட்சம் பெட்டிகள் அனுப்பப்பட்டது என ஜப்பான் கூறுகிறது. அந்த 20 லட்சம் பெட்டிகள் வந்து சேர்ந்து இருக்கிறதா என தேர்தல் ஆணையத்திடம் கேட்டால்,  இல்லை என தேர்தல் ஆணையம் கூறுகிறது.

வாக்கு முடிந்து 42 நாட்கள் பெட்டியை ஒரே இடத்தில் வைத்து உள்ளீர்கள்.   ஒரு சில ஊர்களில் அதிகாரியே அனைவரின் ஓட்டுகளை செலுத்தி வருகிறார்.முறையாக தேர்தல் நடந்தால் தான் வெற்றி எனக் கூறமுடியும்.  வாக்குகளுக்கு நாங்கள் காசு கொடுக்கவில்லை என ஒரு தலைவர் கூற முடியுமா?  நாங்கள் கூட்டம் கூட்டும் போது மக்களுக்கு காசு கொடுக்காமல் கூட்டினோம் என்று கூற சொல்ல முடியுமா?

ஆடு மாடுகளை ஓட்டி செல்வது போல் கூட்டங்களை ஏற்றி சென்று நிறுத்தி மக்களை 200, 300 ரூபாய்க்கு கையேந்த வைத்து எப்படி ஒரு தேர்தல் நடத்தினால் நாடு எதை நோக்கி செல்கிறது. யோசித்துப் பார்த்தால் நாம் வளர்ச்சி என மோடி பேசி வருகிறார் 3 ஆயிரம் கோடியில் வல்லபாய் பட்டேலுக்கு சிலை இருக்கிறது.  அதே குஜராத்தில் மாடியில் தீப்பிடித்து எரியும் போது 28 பேர்களுக்கு மேல் இறந்து போனார்கள்.  ஏணியை வைத்து தண்ணியை பீச்சி அடிக்க முடியவில்லை.

ஒரு பேரிடர் காலங்களில் மக்களை எப்படி காப்பாற்றுவது என்ற அடிப்படை கட்டமைப்பு இல்லாத நாடு.   3000 ஆயிரம் கோடி செலவு செய்து சிலை அமைத்த உங்களுக்கு, மூன்று ஆயிரம் ரூபாய்க்கு ஏணி வாங்க முடியவில்லையா? ’’என்று கேள்வி எழுப்பினார்.

 திமுக அதிக பாராளுமன்ற தொகுதியில் வெற்றி பெற்றதனால் தமிழகத்திற்கு எந்த ஒரு பயனும் இல்லை என்று கூறுவது பற்றிய கேள்விக்கு....

’’இது வந்து ஒரு கொடுமையான சர்வாதிகாரம்.  மக்களை அச்சுறுத்துவதற்காக கூறுவது.  மோடி  ஜெகன் மோகன் ரெட்டியை சந்திக்கும்போது என்ன கூறினார் என்றால் ஆந்திராவின் வளர்ச்சிக்கு உதவுகிறேன் என்று கூறினார்.

மோடி தனது சொந்த பணத்தையும் சொத்தையும் விட்டு ஆந்திராவுக்கு உதவப் போகிறார்.  ஆந்திர மக்கள் வரி பணத்தை நீங்கள் எத்தனை விழுக்காடு வாங்குகிறார்கள்.  எத்தனை விழுக்காடு திரும்ப செலுத்துகிறீர்கள்.  தமிழகத்தில் நான் ஒரு ரூபாய் கொடுத்தால் 40 பைசா மட்டுமே திரும்ப வருகிறது.

உத்திரபிரதேசம் ஒரு ரூபாய் கொடுத்தால் 3 ரூபாய் 50 பைசா குடுக்கிறார்கள்.  எவ்வளவு பெரிய பாரபட்சம் இந்தியாவிலேயே அதிக வருமானம் தரக்கூடிய மாநிலத்தில் நான் இரண்டாவது மாநிலத்தில் இருக்கிறேன் . ஆனால் எனக்கு எவ்வளவு திருப்பிக் கொடுக்கிறீர்கள்.  ஒரு பேரிடர் காலத்தில் ஓகி புயல், குரங்கணி தீவிபத்து ....ஒரு நிவாரணம் கொடுத்தது கிடையாது.

பீகாரில்,  ஒரிசாவில் வெள்ளம் வந்தால் பறந்து சென்று பார்ப்பவர் எங்களை ஏன் பார்க்கவில்லை. இது மக்களை அச்சுறுத்துவது மத்தியில் இருக்கும் அரசை நயந்து போங்கள் என்று கூறுவது. அதை ஏற்க முடியாது.   ஒரு ஆண்டிற்கு 24 லட்சம் டன் கரியை (மாமிசம்) ஏற்றுமதி செய்கிறது இந்தியா அந்நிய செலவாணி இதன்மூலம் ஈட்டுகிறது

மாட்டுக்கறியை வெட்டி ஊருக்கு ஊட்டி விடுகிறார்கள்.  ஆனால் இங்கு இருப்பவர்கள் சாப்பிட்டால் அடித்துக் கொள்கிறீர்கள்.   முதலில் நீங்கள் எங்கள் உணவை உறுதி செய்யுங்கள்.  மூன்று வேளை உணவை உறுதி செய்து எதை சாப்பிட வேண்டும் எனக் கூறுங்கள்.

நான் எந்த கறியையும் சாப்பிடுவேன்.  மாட்டுக் கறி,  பன்றிக் கறி,  பாம்புக்கறி,  எலிக்கறி தின்பேன்.  அது என்னுடைய விருப்பம். மாட்டுக்கறியை திங்க கூடாது என அடிக்கிற நீங்கள் தஞ்சையில் தண்ணீர் வராமல் இருக்கும் போது பல்லி, பூரான், எலிகளை சாப்பிடும் போது நீங்கள் எங்கு சென்றீர்கள்.

இது ஒரு கொடும் போக்கு சிறுபான்மை என்பதை சொல்வதை கைவிட வேண்டும். அனைவரும் இந்திய நாட்டின் குடிமகன்கள்  சிறுபான்மை என்ற எண்ணமே ஆக ஆபத்தானது. இந்தியாவில் அனைவரும் இந்தியர்’’என்றார்.

நாம் தமிழர் வாக்குகளை மக்கள் நீதி மையம் பிடித்து விட்டதா என்ற கேள்விக்கு...

எங்களின் கருத்து நோக்கங்கள் அனைத்தும் பிடித்தவர்கள் எங்களுக்கு தான் வாக்கு செலுத்துவார்கள்.  அதில் கமலஹாசன் வந்து எங்கள் வாக்கை பிரித்து இருப்பார் என்று நாங்கள் நினைக்கவில்லை.  அடிப்படையில் சிலர் தமிழர்கள் நாங்கள் நாட்டை ஆள வேண்டும் என்று சொல்லும் தத்துவத்தில் அச்சப்படுவார்கள்.  இவர்கள் வந்தால் அதுவாக இருக்கும் என எண்ணி கமலுக்கு வாக்கு போடலாம் என்று நினைக்கலாம்.

50 ஆண்டுகளாக நடித்த நடிகர் புதுசா வருகிறார் . அவருக்கு ஓட்டு போட்டு பார்க்கலாம் என நினைக்கலாம்.   இங்கு என்ன நடந்திருக்கிறது என்று பார்த்தால் பாஜக வரக்கூடாது என்ற கருத்தை நாங்களே அதிகமாக எடுத்து வைத்தோம்.  அதை திமுக அறுவடை செய்து உள்ளது.  எப்படி என்றால் சீமானுக்கு ஓட்டு போட்டீர்கள் என்றால் பிஜேபி வந்துவிடும் என்று பெரும்பாலான மக்கள் கிறிஸ்துவ ,,இஸ்லாமிய தமிழ் மக்கள் சுத்தமாக ஓட்டு போடவில்லை.  இதுவே பெரிய பாதிப்பு அதை திமுக திட்டமிட்டு செய்தார்கள்.  வீடுவீடாக சென்று அடுத்த தேர்தலில் கூட நாம் தமிழர்களுக்கு ஓட்டு செலுத்துங்கள் இந்த தேர்தலில் போடாதீர்கள் அவ்வாறு ஓட்டு போட்டால் பாஜக வந்துவிடும் என கூறியது பல சமூக வலைதளங்களில் இருக்கிறது.

இதில் பாஜக வரக்கூடாது என நினைத்தவர்கள் கடந்த ஐந்து ஆண்டு ஆட்சியில் சகிக்க முடியாதவர்கள் நீங்கள் பார்த்தீர்களானால் பதவியேற்கும் முன்பே இரண்டு பேரை கட்டிவைத்து மாட்டுக்கறி சாப்பிடுகிறார்கள் என அடிக்கிறார்கள்.    அவர்கள் போட்டது பசுக்கள் தான் எனக்கூறுகிறார்கள். கறியை வைத்து கண்டுபிடிக்க முடியுமா என்று தெரியவில்லை.

6 வயது 8 வயது குழந்தையைக் கற்பழித்த கொலை செய்கிறார்கள். அதை கவனிக்காமல் பசுவை பாதுகாக்கவோ நின்று பேசுவது உலக பைத்தி யக்காரத்தனமாக உள்ளது என சீமான் கூறினார்.


புயலின் கோர தாண்டவம்!

குடியிருப்பில் கடுமையான மழை புயல் காற்றில் சிக்கிய 50 க்கும் மேற்பட்ட வீடுகளின் கூரை ஓடுகள் பறந்ததில் மழையில் பொருட்களும் சேதமடைந் ததுடன் மரங்களும் வீட்டின் மீது விழுந்து பாதிப்புக்குள்ளானதாக தெரிவிக்கப்பட்டது. நேற்று மாலை 3 மணியளவில் செனவாங், தாமான் ஸ்ரீ மாவாட் குடியிருப்பில் கடுமையான மழை புயல்காற்றில் 50 இந்திய குடும்பங்களும், சீனர், மலாய்க்காரர் குடும்பங்களும் பாதிப்புக்குள்ளானதாக கூறப்பட்டது. வீட்டின் கூரைகள் திடீரென பறந்ததால் கனத்த மழையில் வீட்டில் இருக்கும் பல ஆயிரம் வெள்ளி மதிப்புள்ள தளவாடப் பொருட்களும் தொலைக்காட்சி உட்பட மின்சாரப் பொருட்களும் நனைந்து சேதமடைந்ததாக இக்குடியிருப்பில் வசிக்கும் மாநில ஐபிஎப் கட்சியின் உதவித் தலைவர் எ.குணசேகரன் விளக் கினார். தகவல் கிடைத்ததும் விரைந்த இத்தொகுதியைச் சேர்ந்த தேசிய முன்னணியின் பிரதிநிதி வந்து பாதிக்கப்பட்ட குடும்பங்களின் வீட்டின் கூரைகள் உடனடியாக சீரமைத்துக் கொடுப்பதற்கான நடவடிக்கையை மேற்கொள்ளப்படும் என உறுதி கொடுத்து இருப்பதாக அவர் சொன்னார். இச்சம்பவத்தில் பலதரப்பட்ட இழப்புகளை எதிர் நோக்கியுள்ள குடும்பங்களுக்கு மாநில அரசிடமிருந்து உதவி நிதி பெற்றுத் தருவதற்கான முயற்சிகள் எடுக்கப்படும் என்று எ.குணசேகரன் குறிப்பிட்டார்.


ரஜினிகாந்த் கட்சி தொடங்குவதில் தாமதம் ; அமெரிக்கா பயணம்

சென்னை,

ரஜினி நடித்துள்ள ‘காலா’ படம் திரைக்கு வர தயாராக இருக்கிறது. ‘2.0’ படமும் வெளியாக உள்ளது. இந்த நிலையில் புதிய படம் ஒன்றிலும் நடிக்க ஒப்பந்தமாகி இருக்கிறார். எனவே இப்போது அரசியல் கட்சி தொடங்கமாட்டார் என்ற பேச்சு எழுந்தது. இப்போது கட்சி தொடங்கும் எண்ணம் ரஜினியிடம் இல்லை என்று பலர் கருத்து தெரிவித்து வருகிறார்கள்.

என்றாலும், மாவட்ட நிர்வாகிகள் அறிவிப்பு வெளியாகி வருகிறது. எனவே விரைவில் கட்சி தொடங்குவார் என்ற நம்பிக்கையுடன் அவருடைய ரசிகர்கள் இருந்து வருகின்றனர். சமீபத்தில் போலீசாருக்கு ஆதரவாக ரஜினி கருத்து வெளியிட்டதற்கு கடும் விமர்சனம் எழுந்தும் இதுவரை ரஜினி எந்தவித பதி லும் தெரிவிக்கவில்லை. கட்சி பெயரை அறிவிப்பதற்கான எந்த ஏற்பாடுகளும் நடை பெறவில்லை.

அரசியல் சூடுபிடித்துள்ள இந்த வேளையில் ரஜினிகாந்த் அமெரிக்கா செல்ல திட்டமிட்டுள்ளார். விரைவில் இதற்கான தேதி அறிவிக்கப்படும் என்று தெரி கிறது. ஒரு வார காலம் அமெரிக்காவில் ரஜினி சுற்றுப்பயணம் செய்ய இருக்கிறார். இது பற்றி ரஜினியின் நெருங்கிய வட்டாரத்தில் கேட்டபோது, ‘‘ரஜினி ஏற்கனவே அமெரிக்கா செல்ல திட்டமிட்டு இருந்தார். வழக்கமான மருத்துவ பரிசோதனைக்காக செல் கிறார். வேறு காரணம் எதுவும் இல்லை’’ என்று தெரிவித்தனர்.

ரஜினி அமைதியாக இருந்தாலும் கட்சி தொடங்கு வதற்கான அனைத்து  ஏற்பாடுகளையும் ஏற்கனவே செய்து விட்டார். கட்சியின் அடிப்படையை பலப்படுத்தும் பணியில் தீவிர கவனம் செலுத்தி வருகிறார். சரியான நேரத்தில் கட்சியின் பெயரை அறிவிப்பார். சட்டமன்ற தேர்தலுக்கு நாள் இருக்கிறது. அதற்கு முன்பாக பெயரை அறிவித்து விட்டு மக்களை சந்திப்பார். இதில் எந்த மாற்றமும் இல்லை என்று ரஜினி மக்கள் மன்ற முக்கிய நிர்வாகிகள் தெரிவித்தனர். இந்த நிலையில் இன்று சென்னை போயஸ் தோட்ட இல்லத்தில் ரஜினியுடன், நடிகர் ஆனந்தராஜ் சந்தித்து அரைமணி நேரம் ஆலோசனை நடத்தினார்.


ரந்தாவ் இடைதேர்தல் முடிவு எதிர்பார்க்கப்பட்டதொன்றுதான்.

சைபர் ஜெயா,

கடந்த வாரம் ரந்தாவ் இடைத்தேர்தலில் பக்காத்தான் ஹராப்பானுக்கு ஏற்பட்ட   அண்மைய தோல்வியை  பிரதமர்  துன் டாக்டர் மகாதீர்  முகமட் பெரிது படுத்தவில்லை. இடைத்தேர்தல் முடிவு எதிர் பார்க்கப்படாத ஒன்றல்ல என்று அவர் குறிப்பிட்டார். மாநிலத்தின் ஆட்சி அதிகாரத்தில் இது மாற்றம் எதனை யும் கொண்டுவராது என்பதை சுட்டிக்காட்டிய டாக்டர் மகாதீர், அபாய நேர்வு எதுவும் நிகழ்ந்து விடாது என்பதால், வாக்காளர்கள் தங்களுடைய உணர்ச்சிக்கருத்துகளை வெளியிட இம்மாதிரியான  தேர்தல்களை சில சந்தர்ப்பங்களில் பயன்படுத்திக் கொள்வதுண்டு என்றார்.

Read More: Malaysia Nanban Tamil Daily on 17.4.2019


அமெரிக்காவை மொத்தமாக அழித்துவிடுவோம் -ஈரான் பகிரங்க மிரட்டல்!

ஈரானை அமெரிக்கா தக்க நினைத்தால் அமெரிக்காவில் இருக்கும் அனைத்தையும் அழித்து வீழ்த்திவிடுவோம் என ஈரான் பகிரங்க மிரட்டல் விட்டு ள்ளது. ஈரான் உடன் செய்து கொண்ட அணுஆயுத தவிர்ப்பு ஒப்பந்தத்தில் அமெரிக்கா விலகியதிலிருந்து ஈரான் மீது பல்வேறு பொருளாதார நெருக்க டிகளை செலுத்திவருகிறது அமெரிக்கா. இதற்கு ஈரானும் அமெரிக்காவிற்கு பதிலடடி கொடுத்தது. இதனால் இருநாடுகளுக்கும் இடையே பதற்ற நிலை நிலவி வந்த சூழலில் ஈரானில் நேற்று நடந்த நாட்டின் வெளியுறவு அதிகாரிகள்  கூட்டத்தில்  அதிபர் ஹசன் ரூஹானி அமெரிக்காவை கடுமையாக எச்ச ரித்து பேசினார். இதனால் இரு நாடுகளுக்கான இடையேயான பதற்ற நிலை இன்னும் அதிகரித்தது.

இந்நிலையில் அமெரிக்க அதிபர் டிரம்ப் வெளியிட்டுள்ள ட்விட்டர் பதிவில் ''இனி எந்த மிரட்டலையும் முன் வைக்கக்கூடாது அப்படி வைத்தால் நீங்கள் வரலாற்றில் இதுவரை சந்திக்க முடியாத பேரழிவை சந்திக்க நேரிடும். அதிக நாட்கள் உங்கள் மிரட்டல்களை அமெரிக்கா பொறுத்திருக்காது'' என குறிப்பிட்டுருந்தார்.

இந்நிலையில்  டிரம்பின் சவாலை ஏற்றுக்கொள்ளும் வகையில் ஈரான் சிறப்புப்படை கமாண்டோ காசிம் சோலிமனி'' அமெரிக்கா  எங்களை தாக்க நினைத்தால் அமெரிக்காவில் இருக்கும் அனைத்தயும் அழித்து விடுவோம்'' என  பகிரங்கமாக எச்சரித்துள்ளார்.

அதேபோல் ''டாஸ்னிம்'' என்ற ஈரான் பத்திரிகை இந்த சம்பவத்தை குறிப்பிடுகையில் '' டிரம்ப் போரை துவக்கி வைத்தால் இஸ்லாமிய பேரரசு போரை முடித்துவைக்கும் என  கமாண்டோ காசிம் சோலிமனி சபதமேற்றுள்ளார்'' என செய்தி வெளியிட்டுள்ளது.


நான்  ராஜபக்சேவிடம்  செல்லவில்லை!

இலங்கையின் முன்னாள் அதிபர் ராஜபக்சேவின் குடும்ப நண்பரின் விருந்தோம்பலில் கலந்து கொள்ளவும் இலங்கைத் தமிழர்களுக்கு வீடு வழங்கும் விழாவில் பங்கேற்கவும் இருந்த நடிகர் ரஜினிகாந்த் இலங்கை பயணத்தை ரத்து செய்வதாக நேற்று அறிவித்துள்ளார். இலங்கை செல்வதற்கும் அங்கு ராஜபக்சே மற்றும் அவரின் குடும்ப நண்பரின் விருந்தில் ரஜினி கலந்து கொள்வதற்கும் கடுமையான எதிர்ப்பு வலுத்ததைத் தொடர்ந்து நேற்று மாலை யில் அதிரடியாக அவர் இந்த முடிவை எடுத்துள்ளார். தமிழக மக்களின் அன்பு வேண்டுகோளை ஏற்று நான் இவ்விழாவில் கலந்து கொள்வதை தவிர்க்கிறேன் என ரஜினிகாந்த் தெரிவித்துள்ளார். இலங்கைத் தமிழர்களுக்கு வீடுகள் வழங்கும் நிகழ்ச்சி ஒன்றை லைக்கா நிறுவனம் ஏற்பாடு செய்துள்ளது. அதனை நடிகர் ரஜினிகாந்த் மூலம் வழங்க உள்ளதாக லைக்கா அறிவித்தது. இதற்காக ஏப்ரல் 9, 10 ஆகிய தேதிகளில் ரஜினி இலங்கை செல்வதாக இருந்தார். ஆனால் ரஜினியின் இந்த பயணத்துக்கு தமிழகத்தில் மட்டுமில்லாமல் இலங்கையிலும் கூட பல்வேறு விதமான கருத்துக்கள் நிலவி வருகின்றன. கார ணம், லைக்கா நிறுவனத்தின் உரிமையாளர் ராஜபக்சேவின் குடும்ப நண்பர் ஆவார். அத்துடன் அவர் ரஜினிக்கு விருந்து ஒன்றையும் கொடுக்க திட்ட மிட்டு இருந்தார். அந்த விருந்தில் ராஜபக்சேவும் கலந்து கொள்ளவிருந்தார். ரஜினி அரசியலில் சிக்க வேண்டாம். அவர் இலங்கை செல்லக் கூடாது என்று விடுதலை சிறுத்தைகள் கட்சி தலைவர் திருமாவளவன் கூறியிருந்தார். இலங்கைத் தமிழர்களை ஈவிரக்கமின்றி கொன்று குவித்து இனவாதப் போரை நடத்திய இலங்கை முன்னாள் அதிபர் ராஜபக்சேவின் குடும்பத்தினருக்கு மிகவும் வேண்டியவரின் வீட்டில் ரஜினி கலந்து கொள்ளக்கூடாது என்றும் திருமாவளவன் வலியுறுத்தியிருந்தார். தமிழர் வாழ்வுரிமை கட்சித் தலைவர் வேல்முருகன், ரஜினிகாந்த் இலங்கைக்கு செல்ல வேண்டாம் என கோரியிருந்தார். இதையடுத்து இவர்களின் கோரிக்கையை ஏற்று தனது இலங்கை பயணம் ரத்து செய்யப்பட்டதாக ரஜினிகாந்த் தெரிவித்துள்ளார். இதுகுறித்து அறிக்கை ஒன்றையும் வெளியிட்டுள்ளார். அதில் அவர் கூறியதாவது:- நான் அரசியல்வாதி அல்ல. மக்களை மகிழ்விக்கும் கலைஞன். இலங்கை செல்ல மீண்டும் ஒரு வாய்ப்பு கிடைத்தால், அதை அரசியலாக்கி தடுத்து விடாதீர்கள். புனிதப் போர் நிகழ்ந்த பூமியை காணும் பாக்கியம் மீண்டும் கிடைத்தால் தடுக்காதீர்கள். வைகோ தொலைப்பேசி மூலம் தொடர்பு கொண்டு பேசினார். திருமாவளவன் ஊடகம் மூலம் தெரிவித்தார். இவர்களின் கோரிக்கைகளை ஏற்று தற்போது இந்த பயணத்தை ரத்து செய்துள்ளேன். பல அரசியல் காரணங்களை முன்வைத்து இந்த நிகழ்ச்சியில் நான் கலந்து கொள்ளக்கூடாது என்று அன்புடன் கேட்டுக்கொண்டார்கள். அவர்கள் சொன்ன காரணங்களை முழுமனதுடன் என்னால் ஏற்றுக்கொள்ள முடியவில்லை என்றாலும் அவர்களுடைய அன்பு வேண்டுகோளை ஏற்று நான் இவ்விழாவில் கலந்து கொள்வதை தவிர்க்கிறேன் என்று தெரிவித்துள்ளார்.


நாட்டின் அடுத்த பிரதமர்

அடுத்த பொதுத்தேர்தலில் எதிர்க்கட்சி வெற்றி பெறுமேயானால்  ஹராப்பான் கூட்டணியின் ஆலோசகர் டத்தோஸ்ரீ அன்வார் இப்ராஹிமை பிரதமராகத் தேர்வு செய்யும் பரிந்துரையை அமானா கட்சி ஏகமனதாக ஏற்றுக்கொண்டுள்ளது.அலோர்ஸ்டாரில் நடைபெறும் அமானா கட்சியின் பேராளர் மாநாட்டின் இறுதி நாளான நேற்று, ஜொகூர் அமானா முன்மொழிந்த அப்பரிந்துரையை அதன் 899 பேராளர்களும் எந்தவித விவாதமும் இன்றி ஏகமனதாக ஏற்றுக்கொண்டனர்.

அதே சமயம், அடுத்த பொதுத்தேர்தலில் கட்சியின் தேசியத் தலைவர் முகமட் சாபுவும் உதவித் தலைவர் முஜாஹிட் யூசுப் ராவாவும் பினாங்கில் போட்டி யிட வேண்டும் என்ற பரிந்துரையும் அமானா பேராளர் மாநாட்டில் ஏகமனதாக ஏற்றுக்கொள்ளப்பட்டது.கட்சியின் இவ்விரண்டு தலைவர்களும் பினாங்கு மாநிலத்தைச் சேர்ந்தவர்கள்.

Read More: Malaysia Nanban News paper on 23.10.2017


ட்விட்டரில் ட்ரெண்டாகும் ’#GobackAmitShah’ ஹேஷ்டேக்!

பாஜக தேசிய தலைவர் அமித்ஷா இன்று தமிழகம் வரவுள்ள நிலையில், #GobackAmitShah என்கின்ற ஹேஷ்டேக் ட்விட்டரில் ட்ரெண்டாகி வருகிறது.
பாஜக தேசிய தலைவர் அமித்ஷா, 2019-ம் ஆண்டு நடக்கவிருக்கும் நாடாளுமன்ற தேர்தல் பிரசாரத்தை தொடங்கி உள்ளார். இதற்காக அவர், நாடு முழு வதும் சுற்றுப்பயணம் மேற்கொண்டு பாஜக நிர்வாகிகளை சந்தித்து ஆலோசனை நடத்தி வருகிறார். அதன் ஒரு பகுதியாக, தமிழகத்தில் உள்ள பொறுப்பாளர்களையும் மாநில தேர்தல் கமிட்டி உறுப்பினர்களையும் சந்திப்பதற்காக அமித்ஷா இன்று சென்னை வருகிறார்.
இந்நிலையில், சமூகவலைதளமான டிவிட்டர் மற்றும் ஃபேஸ்புக்கில் #GobackAmitShah என்ற ஹேஷ்டேக் ட்ரெண்டாகி வருகிறது. முன்னதாக, பிரதமர் நரேந்திர மோடி கடந்த ஏப்ரல் மாதம் சென்னை வந்த போது, காவிரி மேலாண்மை வாரியம் அமைக்காததை கண்டித்து பலரும் எதிர்ப்பு தெரிவித்து கறுப்பு கொடி காட்டி, கறுப்பு பலூன்களை பறக்க விட்டும் போராட்டத்தில் ஈடுபட்டனர். அப்போது, டிவிட்டரில் இதேபோல், #Gobackmodi என்ற ஹேஷ்டேக் ட்ரெண்டானது குறிப்பிடத்தக்கது.


கேலாங் பாத்தா அழகு ராணிப் போட்டி

ஜொகூர் ம.இ.கா., கேலாங் பாத்தா தொகுதியுடன் இணைந்து இங்கு தாமான் முத்தியாரா ரினி ஊத்தான் பண்டாரில் ஏற்பாடு செய்திருந்த ஒற்றுமை பொங்கல் விழாவில் ஒரு அங்கமாக கேலாங் பாத்தா அழகு ராணிப் போட்டியும் நடைபெற்ற வேளையி?ல் போட்டியில் நிஷாந்தினி வெற்றிச் செல்வம் கேலாங் பாத்தா அழகு ராணியாக வாகை சூடப்பட்டார். மொத்தம் 19 பெண்கள் போட்டியில் பங்கு கொண்டதாக தெரிவித்த தொகுதி மகளிர் பிரிவின் தலைவி திருமதி இந்திரா வடிவேலு போட்டியில் இரண்டாவதாக சித்தி பாத்திமா அபுபாக்காரும் மூன்றாவதாக கோகிலா ராமனும் வாகை சூடியதாகவும் தெரிவித்தார். போட்டியில் வென்றவர்களுக்கு ரொக்கம் உட்பட கவர்ச்சியான பரிசுகளும் வழங்கப்பட்டதாக தெரிவித்த ஜொகூர் ம.இ.கா. மகளிர் துணைத் தலைவியுமான இந்திரா வடிவேலு சிறந்த நீதிபதிகளைக் கொண்டு அழகு ராணிகளை தேர்வு செய்யப்பட்டதாகவும் தெரிவித்தார். இந்த அழகு ராணிப் போட்டிக்கு அதிக வரவேற்பு கிட்டியதால் அடுத்தடுத்த ஆண்டுகளிலும் போட்டி தொடரும் எனவும் அவர் குறிப்பிட்டார். இதனிடையே கேலாங் பாத்தா அழகு ராணியாக வாகை சூடிய நிஷாந்தினி வெற்றிச் செல்வத்திற்கு தொகுதி தலைவர் எஸ்.கண்ணனின் துணைவியார் திருமதி கௌசல்யாவும் திருமதி இந்திரா வடிவேலுவும் மகுடம் சூட்டி கௌரவித்தனர்.


துணைக் காவல் படை: கிடுக்குப் பிடி விசாரனைக்கு அதிகாரம் இல்லை

ஆர்.குணா கோலாலம்பூர், துணைக் காவல்படை பட்டமளிப்பு விழா நேற்று மஇகா நேதாஜி மண்டபத்தில் விமரிசையாக நடத்தப்பட்டது. மஇகாவின் தேசியத் தலைவர் டத்தோஸ்ரீ டாக்டர் எஸ். சுப்பிரமணியம் இந்த பட்டமளிப்பு விழாவினை அதிகாரப் பூர்வமாக திறந்து வைத்து உரையாற்றினார். HRDF, மஇகா, போலீஸ் படை, போலீஸ் கூட்டுறவு ஆகிய தரப்புகள் கூட்டாக உருவாக்கிய பயிற்சித் திட்டம் இது. இந்த துணை காவல் படையில் சேர்வ தற்கு சில அடிப்படைத் தகுதிகளை அமைச்சர் சுட்டிக்காட்டினார். உடல் ரீதியில் ஒருவர் திடகாத்திரமாக விளங்க வேண்டும். குற்றச்செயல் பின்னணி இல்லாதவர்களாக இருக்க வேண்டும். எஸ்.பி.எம். பகாசா மலேசியாவில் கிரெடிட் பெற்றிருக்க வேண்டும். இத்தகைய பயிற்சித் திட்டம் பயிற்சியில் கலந்துகொண்டு பட்டம் பெற்றவர்களுக்கு தொழில் ரீதியில் இதர பல வாய்ப்புகள் கிட்டுவதற்கு உறுதுணையாக இருக்கும். பயிற்சி முடித்தவர்களின் எண்ணிக்கை 256. பெற்றோர்கள், பயிற்சியில் பங்கேற்றவர்கள் ஆகியோர் திரளாக கலந்துக்கொண்ட இந்த பட்டமளிப்பு விழா அனைவரது கவனத்தையும் கவர்ந்த ஒன்றாக விளங்கியது. குற்றவாளியை பிடித்து போலீசில் ஒப்படைக்கும் அதிகாரம் துணைக் காவல் படையிடம் உள்ளது. கிடுக்குப்பிடி விசாரணை செய்யவோ அல்லது சம்மன் வழங்கவோ முடியாது என்று அமைச்சர் டத்தோஸ்ரீ எஸ்.சுப்பிரமணியம் சுட்டிக் காட்டினார். பட்டமளிப்பு விழாவில் புக்கிட் அமான் வர்த்தக குற்றவியல் புலன் விசாரணை பிரிவின் துணை இயக்குநர் டத்தோ தஜுதின் முகமட் ஈசா சிறப்பு விருந்தி னராக கலந்து கொண்டு பாதுகாப்பு சம்பந்தப்பட்ட பிரச்சினைகளை விரிவாக விவரித்தார். துணைக் காவல்படை உட்பட ஒவ்வொரு குடிமகனுக்கும் உள்ள பொறுப்பினை இவர் எடுத்துரைத்தார். இளைஞர் விளையாட்டுத் துறை துணையமைச் சர் டத்தோ சரவணன், மஇகா தேசிய இளைஞர் பகுதித் தலைவர் டத்தோ சிவராஜ், மனிதவள மேம்பாட்டு நிதியகத்தின் (எச்.டி.ஆர்.எப்.) தலைமை செயல்முறை அதிகாரி டத்தோ விக்னேஸ்வரன் உட்பட பல பிரமுகர்கள் இதில் கலந்து கொண்டனர்.


பிரதமர் மோடிக்கு ஐரோப்பிய யூனியன் சரமாரி கேள்வி

இரண்டாவது முறையாக பிரதமராக பதவியேற்றுள்ள பிரதமர் மோடி, தேர்தலின் போது விவசாயிகள் வருமானத்தை இரட்டிப்பாக்குவேன் என தெரி வித்தார். இந்நிலையில் தற்போது ஐரோப்பிய யூனியன் இதுகுறித்து பிரதமர் மோடியிடம் கேள்வி எழுப்பியுள்ளது.

உலக வர்த்தக அமைப்பான டபள்யூ.டி.ஓ (WTO) கூட்டத்தில், மோடியின் கூற்று எப்படி சாத்தியமாகும் என ஐரோப்பிய யூனியன் கேள்வி எழுப்பியுள்ளது. இந்த கூட்டத்தில் ஐரோப்பிய யூனியன் சார்பாக, "மோடி விவசாயம் மற்றும் கிராமப்புற வளர்ச்சிக்காக சுமார் 25 டிரில்லியன் ரூபாயை முதலீடு செய்ய உள்ளதாக தெரிவித்துள்ளார், மேலும் விவசாயிகள் வருமானத்தை இரட்டிப்பாக்குவேன் என கூறியுள்ளார். இதேவியெல்லாம் அவர் எப்படி செய்வார்? இது குறித்து விளக்குங்கள்" என கேட்கப்பட்டுள்ளது.


இவர்கள்தான் தமிழகத்தின் சாபம்'- காவிரி விவகாரத்தில் ராமதாஸ் ஆவேசம்

காவிரிப் பிரச்னையில், மத்திய அரசின் துரோகத்திற்கு சற்றும் குறையாதது மாநில அரசின் துரோகம்' என்று சாடியிருக்கிறார் பா.ம.க நிறுவனர் ராமதாஸ்.

இதுகுறித்து அவர் வெளியிட்டுள்ள அறிக்கையில்,

 ‘காவிரி நடுவர் மன்றத் தீர்ப்பை செயல்படுத்துவதற்கான காவிரி மேலாண்மை வாரியத்தை அமைக்க  உச்ச நீதிமன்றம் அளித்த கெடு இன்றுடன் முடிவடையும் நிலையில், உச்ச நீதிமன்றத்தின் தீர்ப்புகுறித்து விளக்கம் கேட்டு புதிய மனு தாக்கல்செய்யப்போவதாக, மத்திய அரசு அறிவித்திருக்கிறது. கடைந்தெடுத்த மோசடி என்பதற்கு மத்திய அரசின் இந்த நடவடிக்கையைவிட சிறந்த உதாரணம் வேறு எதுவுமில்லை.

காவிரிப் பிரச்னை தொடர்பான வழக்கில், உச்ச நீதிமன்றம் கடந்த பிப்ரவரி மாதம் 16-ம் தேதி தீர்ப்பளித்தது. அதில், காவிரி நடுவர் மன்ற இறுதித் தீர்ப்பை செயல்படுத்துவதற்கான அமைப்பை (ஸ்கீம்) அடுத்த ஆறு வாரங்களில் அமைக்க வேண்டும் என்று மத்திய அரசுக்கு உச்ச நீதிமன்றம் ஆணையிட்டிருந்தது.

காவிரி நடுவர் மன்ற இறுதித் தீர்ப்பின் பல இடங்களில், 'ஸ்கீம்' என்றுதான் குறிப்பிடப்பட்டிருக்கிறது. ஸ்கீம் என்பதே காவிரி மேலாண்மை வாரியம்தான் என்பதை நடுவர் மன்ற இறுதித் தீர்ப்பின் 216 முதல் 236 வரை நீளும் எட்டாவது அத்தியாயத்தை முழுமையாகப் படித்தால் உணர்ந்துகொள்ள முடியும். இதற்கெல்லாம் மேலாக, பிப்ரவரி 16-ம் தேதி, உச்ச நீதிமன்றம் தீர்ப்பளித்த வழக்கில் தமிழகத்தின் கோரிக்கையே, காவிரி மேலாண்மை வாரியம் அமைக்க வேண்டும் என்பதுதான்.
அவ்வாறு இருக்கும்போது, உச்ச நீதிமன்றம் குறிப்பிட்டுள்ள ஸ்கீம் என்பது, மேலாண்மை வாரியம் என்பதைத் தவிர வேறு என்னவாக இருக்க முடியும்? ஒருவேளை இதில் மத்திய அரசுக்கு ஏதேனும் ஐயம் இருந்தாலும்கூட தீர்ப்பு வெளியான சில நாள்களிலேயே உச்ச நீதிமன்றத்திடம் மத்திய அரசு விளக்கம் கேட்டிருக்க முடியும். ஆனால், ஆறு வாரங்கள் அமைதியாக இருந்துவிட்டு, இப்போது  உச்ச நீதிமன்றத்தை அணுகுவது நம்பவைத்துக் கழுத்தை அறுக்கும் செயலாகத்தானே இருக்க முடியும்.

கர்நாடகத்தில் சட்டப்பேரவைத் தேர்தல் அறிவிக்கப்பட்டு விட்ட நிலையில், அங்கு அரசியல் லாபம் தேடும் நோக்குடன் தான் காவிரி மேலாண்மை வாரியத்தை அமைக்க மத்திய பாரதிய ஜனதா அரசு  மறுக்கிறது. அதேநேரத்தில் இந்த விஷயத்தில் உச்சநீதிமன்றத்தின் கண்டனத்திற்கு ஆளாகிவிடக் கூடாது என்பதற்காகத் தான் இப்போது விளக்கம் கேட்கும் மனுவை தாக்கல் செய்ய மத்திய அரசு தீர்மானித்துள்ளது.

உச்சநீதிமன்றத் தீர்ப்பின்படி அமைக்கப்பட வேண்டியது காவிரி மேலாண்மை வாரியமா? ஸ்கீமா? என்பது தொடர்பாக மத்திய அரசுக்கு எந்தக் குழப்பமும் இல்லை; இவ்விஷயத்தில் மத்திய அரசு கடைபிடிப்பது காலம் கடத்தும் அணுகுமுறை தான் என்பதற்கு ஆயிரம் உதாரணங்களைக் கூற முடியும்.

காவிரி மேலாண்மை வாரியம் குறித்த விஷயத்தில் மத்திய அரசு முதன் முதலில் கருத்துக் கூறியது பிப்ரவரி 27-ஆம் தேதி தான். தி இந்து ஆங்கில நாளிதழில் வெளியாகியிருந்த மத்திய நீர்வளத்துறை அமைச்சர் நிதின் கட்கரியின் சிறப்பு நேர்காணலில் ஒரு இடத்தில் கூட ஸ்கீம் என்று குறிப்பிடவில்லை; காவிரி மேலாண்மை வாரியம் என்று தான் குறிப்பிட்டிருந்தார். அதன்பின் மார்ச் 9-ஆம் தேதி தில்லியில் நடைபெற்ற மாநில தலைமைச் செயலாளர்கள் கூட்டத்தில் காவிரி மேலாண்மை வாரியம் அமைக்கும்படி உச்சநீதிமன்றத் தீர்ப்பில் எந்த இடத்திலும் குறிப்பிடப்படவில்லை என்று கர்நாடகம் எதிர்ப்பு தெரிவித்த போதிலும் கூட, ‘‘இந்தப் பிரச்சினைக்கு மற்ற 3 மாநிலங்களின் கருத்துக்களைக் கேட்டு முடிவெடுக்கப் படும். இதற்காக உச்ச நீதிமன்றத்தை அணுகும் எண்ணம் மத்திய அரசுக்கு இல்லை’’ என்று தான் மத்திய நீர்வளத்துறை செயலாளர் உபேந்திர பிரசாத் சிங் விளக்கமளித்திருந்தார்.

கடைசியாக நேற்று  முன்நாள் நியூஸ்18 தமிழ்நாடு தொலைக்காட்சிக்கு சிறப்பு நேர்காணல் அளித்த அவர்,‘‘ காவிரி ஸ்கீம் என்பதும், காவிரி மேலாண்மை வாரியம் என்பதும் வேறு வேறல்ல. இரண்டும் ஒன்று தான்’’ என்று  தெளிவாக குறிப்பிட்டிருந்தார். ஆனால், அடுத்த 2 நாட்களுக்குள் எல்லா தெளிவும் விலகி, குழப்பம் சூழ்ந்து விட்டதைப் போல உச்சநீதிமன்றத்திடம் விளக்கம் கேட்கப் போவதாக மத்திய அரசு கூறுவதைப் பார்க்கும் போது, ‘‘ நல்ல நாடகம் நடக்குது’’ என்பதை உணர்ந்து நொந்து கொள்வதைத் தவிர வேறு வழியில்லை.

காவிரிப் பிரச்சினையில் மத்திய அரசின் துரோகத்திற்கு சற்றும் குறையாதது மாநில அரசின் துரோகம். காவிரி மேலாண்மை வாரியம் அமைக்க வேண்டும் என்ற உச்ச நீதிமன்றத் தீர்ப்பை வரவேற்று, பிப்ரவரி  16-ம் தேதி வெளியிட்ட அறிக்கையிலேயே, காவிரி மேலாண்மை வாரியத்தை அமைக்காமல் இருக்க மத்திய ஆட்சி யாளர்கள் முயலக்கூடும் என்பதால், மத்திய அரசுக்கு கடுமையான அழுத்தம்கொடுக்க வேண்டும் என்று வலியுறுத்தியிருந்தேன்.

ஆனால், தமிழகத்தை மத்திய அரசு ஏமாற்றுகிறது என்பதும்,  துரோகம் செய்கிறது என்பதும் நன்றாகத் தெரிந்தும், அதற்கு எதிராக வாயைத் திறப்பதற்குக்கூட   தமிழக ஆட்சியாளர்கள் தயாராக இல்லை. மாறாக, சொல்லிக்கொடுக்கப்பட்ட கிளிப்பிள்ளையைப் போல, ‘‘உச்ச நீதிமன்றம் கொடுத்த அவகாசம் முடியும் வரை காத்திருப்போம்’’ என்பதையே மீண்டும் மீண்டும் கூறிவந்தனர்.
உச்ச நீதிமன்றத்தின் தீர்ப்பை செயல்படுத்த வலியுறுத்தி நாடாளுமன்ற, சட்டமன்ற உறுப்பினர்கள் பதவி விலகி, மத்திய அரசுக்கு அழுத்தம் தரலாம் என்ற யோசனை அவர்களின் காதுகளில் விழவில்லை. உச்ச நீதிமன்றம் விதித்த கெடு இன்றுடன் முடிவடைந்துவிட்ட நிலையில், நாளைக்கு ஆட்சியாளர்கள் என்ன செய்யப்போ கிறார்கள்? நீதிமன்ற அவமதிப்பு வழக்கு தொடர்ந்துவிட்டு, அமைதியாக ஊழல் செய்வதைத் தவிர வேறு எதுவும்  செய்ய மாட்டார்கள்.  இவர்கள்தான் தமிழகத்தின் சாபம்.

காவிரிப் பிரச்னையில் மத்திய, மாநில அரசுகள் கூட்டணி அமைத்துக்கொண்டு இழைத்த  துரோகத்தை  தமிழக மக்கள் மறக்கவோ, மன்னிக்கவோ மாட்டார்கள். எனவே, உச்ச நீதிமன்றத்தில் விளக்க மனு தாக்கல்செய்து மக்களை ஏமாற்றுவதை விடுத்து, உச்ச நீதிமன்றம் விதித்த கெடு இன்று இரவுடன்  முடிவடைவதற்குள், காவிரி மேலாண்மை வாரியத்தை அமைக்க மத்திய அரசு முன்வர  வேண்டும்’' என்று வலியுறுத்தியிருக்கிறார்.


மலேசிய வீரரின் நீச்சல் சாதனை

கோலாலம்பூர், மொனாக்கோ, மோன்டோ கார்லோ அனைத்துலக நீச்சல் போட்டியில் தங்கப் பதக்கத்தை வென்று மலேசிய நீச்சல் வீரர் வில்சன் சிம் சாதனைப் படைத் தார். 400 மீட்டர் பிரி ஸ்டைல் நீச்சல் போட்டியில் தங்கம் வென்றதோடு மலேசிய தேசிய சாதனையையும் அவர் முறியடித்தார். இந்தப் போட்டியில் ஒலிம்பிக் தங்கப் பதக்க வீரரான ஆஸ்திரேலியாவைச் சேர்ந்த மாக் ஹோர்ட்டனை வென்று மலேசியாவுக்கு தங்கத்தை வென்றெடுத்த மலேசிய வீரர் வில்சன் சிம்மிற்கு பிரதமர் டத்தோஸ்ரீ நஜீப் துன் ரசாக் தமது வாழ்த்துக்களைத் தெரிவித்துக் கொண்டார்.இந்தப் போட்டியில் ஒலிம்பிக் வீரர் மாக் வெள்ளிப் பதக்கத்தையும் சீனாவைச் சேர்ந்த வீரர் வெண்கலப்பதக்கத்தையும் வென்றனர். மொனாக்கோ போட்டியில் தங்கம் வென்று, புதிய தேசிய சாதனையை உருவாக்கி இருப்பதோடு ஒலிம்பிக் தங்க வீரரையும் வென்று இருப்பது ஓர் இனி மையான வெற்றி என்று தம்முடைய டுவிட்டர் செய்தியில் பிரதமர் கூறியுள்ளார்.


கோட்டையில் காவி கொடி: பாஜகவின் "ஆபரேஷன் ரஜினி" வியூகம்... சாகசமா? சர்க்கஸ் காட்சியா?

சென்னை:

திமுக- அதிமுகவுக்கு மாற்றாக ரஜினிகாந்தை முன்வைத்து களமிறங்கும் பாஜகவின் வியூகம் சாகசமாக சாதிக்குமா? அல்லது சர்க்கஸ் போல வேடிக்கை காட்சியாகிவிடுமா? என்பது பெரும் எதிர்பார்ப்பு. இந்தியாவில் பெரும்பான்மையான மாநிலங்களில் ஆளும் கட்சியை உடைத்து விலைக்கு வாங்கி அந்த பிரமுகர்கள் மூலம் தேர்தலை சந்திக்கும் 'வாடகை' அரசியலைத்தான் பாஜக கையாண்டு வருகிறது. வடகிழக்கு மாநிலங்களில் இந்த வாடகை அரசியல் வியூகம் நன்றாகவே பாஜகவுக்கு கை கொடுத்தது. ஆனால் தென்னிந்தியாவில் இது பல்லிளித்துதான் போனது. கேரளாவில் ஈழவர் சமூகத்தின் வெள்ளாபள்ளி நடேசனை கட்சி தொடங்க வைத்தது பாஜக. இடதுசாரிகளின் வாக்கு வங்கியாக இருந்து வரும் ஈழவர் சமூகத்தை தங்கள் பக்கம் ஈர்த்துவிடலாம் என கணக்குப் போட்டு பார்த்தது பாஜக.

அத்துடன் அமிர்தானந்தமாயி சீடர்களை முழுவீச்சில் களமிறக்கிப் பார்த்தது. கேரளா சட்டசபை தேர்தலில் பாஜகவுக்கு அது கை கொடுக்கவில்லை. குஜ ராத்திலும் காங்கிரஸில் இருந்த வகேலாவை வெளியேற்றி தனிக்கட்சி தொடங்க வைத்தது பாஜக. ஆனால் அங்கு பாஜகவின் வாக்கு வங்கிகளாக இருந்த பட்டேல்கள், தலித்துகள், பிற்படுத்தப்பட்டோர் என கணிசமானோர் காங்கிரஸுக்கு தாவிவிட்டனர். இதனால் நூலிழையில்தான் குஜராத்தில் வெல்ல முடிந்தது.

கர்நாடகாவில் இழந்து போன ஆட்சியைக் கைப்பற்ற உத்தரப்பிரதேச பாணி கலவரங்களை அரங்கேற்றி வருகிறது பாஜக. ஆனால் என்னதான் தலைகீழாக நின்றாலும் இம்முறை பாஜக கர்நாடகாவில் வெல்ல முடியாது என்பதற்கு அமித்ஷாவின் பிரசாத்துக்கு வந்த கூட்டமே சாட்சி. பாஜகவின் வாக்கு வங்கியாக இருந்த லிங்காயத்துகள் இம்முறை தனி மத அங்கீகாரம் கோரி காங்கிரஸ் அணியில் இருக்கின்றனர்.

கர்நாடகா பாஜகவின் ஒரே நம்பிக்கையாக இருப்பது ஒக்கலிகா சமூகத்தின் மதச்சார்பற்ற ஜனதா தளம் தான். இந்த சூழலில் தமிழகத்தில் 2014 லோக்சபா தேர்தலிலும் 2016 சட்டசபை தேர்தலிலும் பலவித பகீரத முயற்சிகளை எல்லாம் பாஜக மேற்கொண்டு பார்த்தது. ஆனால் பாஜகவை ஒரு பொருட்டாகவே தமிழகம் மதிக்கவே இல்லை. அதனால்தான் ஆர்.கே.நகர் இடைத் தேர்தலில் நோட்டாவிடம் தோற்றுப் போனது பாஜக.

தற்போதைய அரசியல் சூழலில் வெளிப்படையாக அதிமுகவுடன் கூட்டணி என அறிவிக்கவும் முடியாமல் இருக்கிறது பாஜக. ஆனால் தங்களைக் காப்பா ற்றிக் கொள்ள துடிக்கும் அமைச்சர்களோ பாஜகவுடனும் கூட்டணி அமைப்போம் என்கின்றனர். திமுகவிலும் சலசலப்புகள் தென்படுகின்றன. ஆனால் அவர்கள் பாஜகவுடன் போய் சேர முடியாதவர்களாக இருக்கின்றனர்.

தமிழகத்தில் கருணாநிதி, ஜெயலலிதா இல்லாதது ஒரு வெற்றிடமாக இருந்தாலும் கூட பாஜகவை ஒரு மாற்று சக்தியாக எவருமே நினைத்து கூட பார்க்கவில்லை. இப்பட்டவர்த்தனமான உண்மையை ஒப்புக் கொண்டுதான் இப்போது ரஜினிகாந்த் எனும் முக மூடியுடன் களத்துக்கு வருகிறது பாஜக. ரஜினிகாந்துக்கு இருக்கும் சினிமா செல்வாக்கு வாக்குகளாகும்; சென்னை கோட்டையில் காவி கொடி பறக்கும் என மிதப்பில் இருக்கிறது பாஜக. இதனால் அதிமுக, திமுகவில் இருப்பவர்களை ரஜினி பக்கம் அனுப்பி வைப்பதில் டெல்லி படுதீவிரமாக இருக்கிறது.

பாஜகவில் சேர்ந்தால்தானே சிக்கல்.. ரஜினியுடன் இணைந்து பாஜகவுக்கு முட்டுக் கொடுக்கலாம் என்கிற நினைப்பிலும் இரு கட்சிகளிலும் பலரும் பேச்சு களில் குதித்துள்ளனர். ஆனால் சிவாஜிகணேசன் எனும் மாபெரும் நடிகர் திலகத்தை அதுவும் மண்ணின் மைந்தனின் அரசியல் வாழ்க்கைக்கு முடிவுரை எழுதியதும் இதே தமிழ் மண்தான்.

இத்தனைக்கும் தமிழக முன்னேற்ற முன்னணி என தமிழ்த் தேசியராக அடையாளப்படுத்திக் கொண்டுதான் சிவாஜி அரசியலுக்கு வந்தார். ஆனால் அவரையே நிராகரித்தார்கள் தமிழக மக்கள். இப்போது தமிழகம் அசூயையாக பார்க்கிற ஆன்மீகத்துடன் அரசியலுக்கு வருகிறார் ரஜினி என்கிற போது இது சாகசமாக திகழப் போகிறதா? அல்லது சர்க்கஸ் காட்சியாக நிகழப் போகிறதா? என்பதுதான் பெரும் எதிர்பார்ப்பாகும்.


சென்னை, ஜன.21-

பேருந்து கட்டண உயர்வு ஏழைமக்களின் ரத்தத்தை உறிஞ்சும் கொடூர செயல் என தெரிவித்துள்ள சீமான், அதனை திரும்பபெறாவிட்டால் மக்கள் புரட்சி வெடிக்கும் என எச்சரிக்கை விடுத்துள்ளார். தமிழக அரசின் பேருந்து கட்டண உயர்வுக்குக் கண்டனம் தெரிவித்து நாம் தமிழர் கட்சியின் தலைமை ஒருங்கிணைப்பாளர் சீமான் அறிக்கை வெளியிட்டுள்ளார். ஆறு ஆண்டுகளுக்கு பின் பேருந்து கட்டணம் பாதிக்கு பாதி உயர்த்தியிருப்பது மக்களின் தலையில் பேரிடியாக இறங்கியுள்ளதாக சீமான் கூறியுள்ளார்.

அரசு மற்றும் தனியார் பேருந்துகளின் கட்டணத்தை வரலாறு காணாத வகையில் உயர்த்தியிருக்கும் தமிழக அரசின் அறிவிப்பானது மக்கள் நலன் துளியுமற்ற கொடுங்கோல் ஆட்சியின் கோரச்செயலாகும். தங்களது ஊழல்மய ஆட்சியினாலும் நிர்வாகச் சீர்கேட்டினாலும் நிகழ்ந்த இழப்புகளை ஈடுகட்ட மக்களைப் பலிகடாவாக்கியிருக்கும் கையாலாகாத்தனம் என்றும் அவர் கூறியுள்ளார்.

சர்வதேசச் சந்தையில் கச்சாஎண்ணெய்யின் விலைகடும் வீழ்ச்சியினைச் சந்தித்தாலும் அதன் பயன் மக்களைச் சென்றுசேரவிடாமல் தடுக்கிறவண்ணம் மத்திய அரசோடு, மாநில அரசும் அதிகப்படியான வரியினை விதித்து எரிபொருள் விலையினை ஏற்றியிருக்கிறது. ஆகையினால், எரிபொருள் செலவினைக் காரணம் காட்டி பேருந்துக்கட்டண உயர்வை சரியென்று நிறுவ முற்படுவது சிறுபிள்ளைத்தனமானது.

ஆடம்பர விழாக்களினாலும் தேவையற்ற செலவினங்களினாலும் அரசின் நிதியிருப்பைக் காலிசெய்துவிட்டு அதனை ஈடுகட்ட மக்களின் தலையில் சுமையை ஏற்றுவதை எந்தவகையிலும் ஏற்கமுடியாது.  அதனை நாம் தமிழர் கட்சி மிக வன்மையாகக் கண்டிக்கிறது. மக்களுக்கு எதிரான இப்பேருந்து கட்டண உயர்வினை உடனடியாகத் திரும்பப் பெறவேண்டும். இல்லையென்றால், மக்கள் புரட்சி மண்ணில் வெடிக்கும் என சீமான் அறிக்கையில் எச்சரிக்கை விடுத்துள்ளார்.


தமிழ்ப்பள்ளிகளுக்கிடையிலான  கேரம் விளையாட்டுப்போட்டி முழு வீச்சில் பயிற்சி

சிலாங்கூர் மாநில கேரம் விளையாட்டு சங்கத்தின் ஏற்பாட்டில் வரும் ஜூலை 2 ஆம் தேதி ஞாயிற்றுக்கிழமை காலை 10 மணிக்கு பெட்டாலிங்ஜெயா, ஜாலான் பி.ஜே.எஸ். 6/4, சீபோர்ட் தமிழ்ப்பள்ளியில் நடைபெறவிருக்கும் சிலாங்கூர் மாநில தமிழ்ப்பள்ளிகளுக்கிடையிலான கேரம் விளையாட்டுப் போட்டியில் பங்கேற்கும் மாணவர்களுக்கு தற்போது முழு வீச்சில் பயிற்சி அளிக்கப்பட்டு வருகிறது. இலவசமாக நடைபெறும் இந்தப் போட்டியில் சிலாங்கூர் மாநிலத்தில் உள்ள 97 தமிழ்ப்பள்ளிகள் பங்கேற்பதற்கு அழைப்பு விடுக்கப்பட்டுள்ளது. பயிற்சி யாளர் கிருஷ்ணமூர்த்தி தலைமையில் பயிற்சி அளிக்கப்படுவதை காணலாம்.


மக்களுக்கு சேவை செய்வது எல்லாம் வீண்... படுதோல்வியால் குமுறும் அமமுகவினர்

தேனி:

மக்களுக்கு சேவை செய்வது எல்லாம் வீண் என்றும் ஊழல் செய்து சேர்த்த பணம் என ஊருக்கே தெரிந்தாலும்கூட செலவு செய்தால் ஜெயித்துவிடலாம் என்றும் அமமுக கொள்கை பரப்பு செயலாளர் தங்க தமிழ்செல்வன் வேதனை தெரிவித்துள்ளார். மக்களவை தேர்தல் அறிவிக்கப்பட்ட போது அதிமுக வில் இருந்து பிரிந்த அமமுகவுக்கு அதிக செல்வாக்கு உள்ள தொகுதியாக தேனி, சிவகங்கை உள்ளிட்ட சில தொகுதிககள் பார்க்கப்பட்டது.

குறிப்பாக தேனியில் நிச்சயம் அமமுகவே வெல்லும் என்ற அளவுக்கு பார்க்கப்பட்டது. அதனால் அங்கு அந்த கட்சியின் வலிமையான வேட்பாளரான தங்கதமிழ்செல்வன் போட்டியிட்டார். ஆனால் அதிமுக சார்பில் போட்டியிட்ட ஒ பன்னீர்செல்வம் மகன் ரவீந்திரநாத் அதிரடியாக வெற்றி பெற்றார். அமமுகவின் தங்க தமிழ்செல்வன் 3வது இடத்தையே பிடித்ததோடு டெபாசிட்டை பறிகொடுத்தார்.

இதேபோல் தான் அமமுகவினர் மக்களவை மற்றும் சட்டமன்ற இடைத்தேர்தலில் போட்டியிட்ட அனைத்து இடங்களிலும் படுதோல்வி அடைந்தனர். 3வது,4வது இடத்தையே பிடித்தனர். இதனால் அமமுகவினர் அதிர்ச்சியில் உள்ளனர். இதுதொடர்பாக தனியார் வாரஇதழ் ஒன்றுக்கு தங்கதமிழ்செல்வன் அளித்த பேட்டியில், தேனியில் அதிமுக முன்னாடி வந்து எப்படி என்றே தெரியவில்லை. என்னமோ நடக்குது. நடந்துவிட்டுப் போகட்டும்.  எப்படிப் போகுதுன்னு தெரியவில்லை. மேலே பாஜக ஜெயிக்குது. தமிழ்நாட்டில் திமுக ஜெயிக்குது. மக்கள் ஒரு நிலைப்பாடு எடுத்துவிட்டதாக தெரிகிறது.

அதிமுக மற்றும பாஜக ஜெயிக்க கூடாது என்பதில உறுதியாக இருந்திருக்கிறார்கள். அதனால் தான் திமுகவுக்கு ஓட்டுபோட்டுள்ளார்கள். நாங்கள் வெற்றிபெறாமல் போன அதிமுக வந்துவிடும் என்ற அச்சத்தில் திமுகவுக்கு மக்கள் ஓட்டு போட்டிருக்கலாம். ஒபிஎஸ் மகன் ரவீந்திரநாத் எப்படி பட்டவர் என்பது ஊருக்கு தெரியும். அவர்கள் ஏதேனும் கிரிமினல் வேலைகளை செய்து முன்னணிக்கு வந்திருப்பார்கள்.

இனி மக்களுக்கு சேவை என்பது எல்லாம் வேஸ்ட். 200 கோடி பணம் இருந்தால் போதும். கட்சி , சின்னம் எதுவும் தேவையில்லை. ஊழல் செய்து சேர்த்த பணம் என தெரிந்தாலும்கூட செலவு செய்தால் ஜெயித்துவிடலாம். ஊழலை மக்கள் பெரிதாக நினைப்பதில்லை" இவ்வாறு வேதனையுடன் கூறியுள்ளார்.


குழந்தைகளை நிமிடத்தில் மரணிக்கச் செய்யும் செடி இருக்கிறதா?

“ஜாக்கிரதை... இது ஓர் உண்மைக் கதை. சமீபத்தில் என் மகன், இந்தச் செடியின் இலையை சாப்பிட்டதால் இறந்து விட்டான். இது நம் வீடுகளிலும், அலுவலகங்களிலும் சாதாரணமாகக் காணக் கிடைக்கும் ஒரு செடிதான். ஆனால், நாம் நினைப்பதுபோல் இது அத்தனை அழகானது அல்ல... மிகவும் ஆபத்தானது. இது ஒரு குழந்தையை ஒரு நிமிடத்தில் கொன்றுவிடும். ஒரு பெரியவரை 15 நிமிடத்தில் கொன்றுவிடும். இந்தச் செடியில் கைகளை வைத்துவிட்டால், தயவு செய்து அதைக் கண்களில் படாமல் பார்த்துக் கொள்ளுங்கள். உங்கள் பார்வை பறி போகும் வாய்ப்புகள் அதிகம். உங்கள் குடும் பத்தினரிடமும், நண்பர்களிடமும் இதைப் பகிர்ந்து, அவர்களைக் காப்பாற்றுங்கள்..." சமீபத்தில் இந்தச் செய்தி வாட்ஸ் அப்பில் அதிகம் பகிரப்பட்டது. ஆனால், இது உண்மை தானா? சரி... இந்த செய்திக்கு வருவோம். நிச்சயம் நம்மில் பலர் இந்த செய்தியையோ... இப்படியான ஏதோ ஓர் செய்தியையோ அது என்ன, ஏது என்ற உண்மையை ஆராயமல் பலருக்கும் பகிர்வோம். அது பலருக்கும் தேவையற்ற அச்சத்தையும், உணர்வுக் கொந்தளிப்புகளையும் ஏற்படுத்தும். இந்தச் செய்தியும் கிட்டத்தட்ட அப்படித்தான்... இது " டைஃபன்பேக்கியா " ( Dieffenbachia ) என்ற ஒரு செடி வகை. இது அழகிற்காக வளர்க்கப்படும் செடி. பெரும்பாலும் அபார்ட்மெண்ட்களில், அலு வலகங்களில் உள்ளேயே வைத்து வளர்க்கப்படுகிறது. இரண்டு வாரத்திற்கொரு முறை இதற்கு தண்ணீர் ஊற்றினால் போதும். குறைந்தளவிலான சூரிய வெளிச்சம் இதற்குப் போதும். தேவையும் அதுதான். வெட்டவெளியில் வைத்து வளர்த்தால் மொத்த செடியும் கருகிவிடும். இதன் பூர்வீகம் மெக்சிகோ, மேற்கிந்தியத் தீவுகள் மற்றும் அர்ஜெண்டினா என்று சொல்லப்படுகிறது. இன்று உலகம் முழுக்கவே, அலங்காரத்திற்காக இந்தச் செடி வளர்க்கப்படுகிறது. பரவும் செய்திகள் சொல்லும் அளவிற்கு இது அபாயகரமானதா என்று கேட்டால்... பதில் இல்லை என்பதுதான். டைஃபன்பேக்கியா குறித்து முழுமையான ஆராய்ச்சியை மேற்கொண்டவர், அமெரிக்காவின் பிட்ஸ்பெர்க் யூனிவர்சிட்டியின் பேராசிரியர் எட் க்ரென்ஸெலோக். அவர் பரவும் இந்த வதந்திகள் குறித்து இப்படியாக பதிவிட்டுள்ளார்... “நான் பல ஆண்டுகளாக இந்த ஆராய்ச்சியில் ஈடுபட்டுள்ளேன். என்னைச் சுற்றி இந்த "டைஃபன்பேக்கியா"க்கள் எப்போதும் இருக்கும். ஆனால், என் அனுபவத்தில் இதுவரை இதனால் உயிரிழப்புகள் ஏதும் ஏற்பட்டதில்லை. சமயங்களில் இதிலிருந்து வெளியேறும் பால் கைகளிலோ, கண்களிலோ பட்டால் சற்றும் எரிச்சலை ஏற்படுத்தும்." என்று சொல்லியுள்ளார். மேலும், அவர் சில முக்கிய அறிவியல் விளக்கங்களையும் கொடுத்துள்ளார். டைஃபன்பீக்கியாவில் கால்சியம் ஆக்சோலேட் ( Calcium Oxalate ) என்ற வேதியியல் பொருள் உள்ளது. அது ஒரு ஊசியைப் போல, ஒரு பக்கம் கூர் மையாக உருமாறுகிறது. இதை ராஃபைட்ஸ் ( Raphides ) என்று சொல்கிறார்கள். அந்தச் செடியின் இலைகளை உடைக்கும் போதோ, அல்லது பிற பகு திகளை தொந்தரவு செய்யும் போதோ, இந்த ராஃபைட்ஸ் நம் கைகளில் படும் வாய்ப்புகள் இருக்கின்றன. இது ஒரு வித எரிச்சலை அளிக்கும். சமயங் களில் மரத்துப் போகும் உணர்வினை ஏற்படுத்தும். கண்களில் பட்டால் சமயங்களில் மற்றபடி பார்வை பறி போகும் என்பதெல்லாம் வதந்திதான். டைஃபன்பேக்கியாவை "டம்ப் பிளான்ட்" ( Dumb Plant ) என்று சொல்கிறார்கள். அதாவது, " ஊமைச் செடி ". இதை சாப்பிடுபவர்கள் ஊமையாகி விடுவார்கள் என்ற ஒரு வதந்தியும் இருக்கிறது. ஆனால், அது அப்படிக் கிடையாது. இலை நாவில் படும்போது, ராஃபைட்ஸ் நாவினை மரத்துப் போகச் செய்கிறது. அதுமட்டுமல்லாமல், அது வாயை வீங்கச் செய்துவிடும். இதனால், சில மணி நேரங்களுக்கு சரியாக பேச முடியாது. இது குறித்த ஒரு வர லாற்றுப் பதிவையும் குறிப்பிடுகிறார்கள். அதாவது, அந்தக் காலங்களில் ஆப்ரிக்கர்களை அடிமைகளாக கொண்டு செல்வார்கள். அப்போது, சில முதலா ளிகள் அடிமைகளின் வாய்களில் இந்தச் செடிகளைப் போட்டு, அவர்கள் பயப்படுவதைக் கண்டும், பேச முடியாமல் அலறுவதைக் கண்டும் சிரித்து விளையாடுவார்கள் என்று சொல்லப்படுகிறது. இப்படி, நிகழ்கால ஆராய்ச்சிகளிலும், கடந்த கால வரலாறுகளிலும் கூட இந்தச் செடிகள் உயிரைப் பறித்தாக எந்த சான்றுகளும் இல்லை. இதுகுறித்து, கோவை வேளாண் பல்கலைக்கழகத்தைச் சேர்ந்த உதவி வேளான் அலுவலரான ரூபன் செல்வக்குமாரிடம் கேட்டபோது, "அழகிற்காக வளர்க்கப்படும் இந்தச் செடிகள் அவளவு ஆபத்தானவை அல்ல. இந்தச் செடி உயிர் பறிக்கும் தன்மை வாய்ந்ததாக இருக்கும்பட்சத்தில், உலகளவில் இது பெரும் உயிரிழப்புகளை ஏற்படுத்தியிருக்கும். ஏனென்றால், அத்தனை வீடுகளிலும், அலுவலகங்களிலும் இந்தச் செடிகள் நிறைந்திருக் கின்றன. " என்று சொல்கிறார். இப்படி மொத்தமாக ஆராய்ந்துப் பார்க்கும்போது, பல லட்சம் பகிர்வுகளைக் கண்ட அந்த செய்தி, அடிப்படை ஆதாரமற்றது என்பது நிரூபணமாகிறது. –நன்றி விகடன்


இந்தியர்களின் அடிச்சுவடுகள் அழிக்கப்படும் அவலம்! முற்றுப்புள்ளி எப்போது?

நாட்டில் தோட்டப்புற வாழ்க்கையோடு தங்களை பிணைத்துக்கொண்டு வாழ்ந்து வந்த இந்தியர்களின் வரலாற்றை சொல்வதற்கு எஞ்சியிருக்கும் அடை யாளங்கள் கோயில்கள், தமிழ்ப்பள்ளிகள், இடுகாடுகள்தான். இவற்றில் கோயில்கள், இடுகாடுகளை சேதப்படுத்துதல், அகற்றுதல் போன்றவை சந்தடி தெரியாமல் அரங்கேறிக்கொண்டு இருக்கும் அவலங்கள் ஒரு தொடர்கதைதானா? கிள்ளான் பள்ளத்தாக்குப்பகுதி, நிறைய தோட்டங்கள் சூழ்ந்திருந்த வேளையில் நான்கு, ஐந்து தோட்டங்களுக்கு ஒரு இடுகாடு என்ற பிரிட்டிஷார் ஏற் படுத்திய இடுகாடு முறை, 1980 களில் மேம்பாட்டு அலையினால் பல தோட்டங்கள் அகற்றப்பட்டு, காணாமல் போயின. தற்போது தோட்டங்கள் மற்றும் அந்த தோட்டங்களில் வாழ்ந்த மக்களை நினைவுகூர்வதற்கு ஆங்காங்கு சில இடுகாடுகள் மட்டுமே இன்னமும் பாதுகாக்கப்பட்டு வருகின்றன. நாட்டின் முன்னணி தோட்ட நிறுவனமாக விளங்கிய சைம் டார்பியின் மிகப்பெரிய தோட்டங்களில் ஒன்று புக்கிட் ராஜா தேட்டமாகும். இந்த தோட்டம் 6 டிவிஷன்களை உள்ளடக்கி இருந்தன. புக்கிட் ராஜா செம்பனை ஆயில் மில், பூனியன் தோட்டம், மெயின் டிவிஷன் (மூன்றாம் கட்டை), வாழைத் தோட் டம் ( ஆஸ்பிட்டல்), நாலாங்கட்டை மற்றும் உள் நாலாங் கட்டை ஆகியவையே அந்த ஆறு தோட்டங்களாகும். இந்த ஆறு தோட்டங்களுக்கும் இருந்த ஒரே இடுகாடு பூனியன் தோட்டத்தில் அமைந்திருந்தது. 1960 க்கு முன்பு, மெயின் டிவிஷனில் இருந்த இடுகாடு, பின்னர் பூனியன் தோட்டத்திற்கு மாற்றப்பட்டது. கடந்த 1960 முதல் 1980 வரையில் கிட்டத்தட்ட 2,500 பிரேதங்கள் இந்த பூனியன் தோட்ட இடுகாட்டில் புதைக்கப்பட்டுள்ளன என்று தோட்ட விவர குறிப்பு காட்டுகிறது. 1990 க்கு பிறகு புக்கிட் ராஜா தோட்டங்கள் மேம்பாட்டுக்கு வழிவிடப்பட்டு முற்றாக அகற்றப்பட்டு விட்டன. கிள்ளான், மேரு சாலையில் அமைந்திருந்த புக்கிட் ராஜா தோட்டங்களில் இந்தியர்கள் வாழ்ந்தவர்கள் என்று சொல்வதற்கு இன்னமும் எஞ்சியிருக்கும் அடையாளம் இந்த இடுகாடுதான். சிலாங்கூர் பந்திங்கையும் பேரா, தைப்பிங்கையும் இணைக்கும் 233 கிலோ மீட்டர் தொலைவிலான மேற்கு கரையோர விரைவு நெடுஞ்சாலை (West Coast Expressway Sdn. Bhd.) திட்டத்தினால் கடந்த மூன்று மாத காலமாக சந்தடி தெரியாமல்புக்கிட் ராஜா தோட்டத்தின் பூனியன் தோட்ட இடுகாடு மெல்ல அகற்றப்பட்டு இருப்பது அந்த தோட்டத்தில் வாழ்ந்த முன்னாள் தொழிலாளர்களையும் மக்களையும் அதிர்ச்சியில் ஆழ்த்தியிருக்கிறது. தங்களின் முன்னோர்களின் உறைவிட பூமியாக கருதப்படும் பூனியன் தேட்ட இடுகாட்டுப்பகுதியில் கிட்டத்தட்ட 50 க்கும் மேற்பட்ட புதைக்குழிகளுக்கு மேலே நெடுஞ்சாலை அமைக்கப்படுவதற்காக கிரவல் மண் நிரப்பப்பட்டு, சமப்படுத்தப்பட்டுள்ளது அந்தபுதைக்குழிகளில் அடக்கம் செய்யப்பட்டவர்களின் உறவினர்களை வேதனைப்படுத்தியுள்ளது. எந்தவொரு முன் அறிவிப்பும் இல்லாமல் சம்பந்தப்பட்ட புதைக்குழிகளின் நிலங்கள் பறிமுதல் செய்யப்பட்டு இருப்பது அத்துமீறிய செயல் என்று கூறி, பாதிக்கப்பட்டவர்கள் கடந்த ஞாயிற்றுக்கிழமை புக்கிட் ராஜா மாவட்ட போலீஸ் நிலையத்தில் புகார் செய்துள்ளனர். கடந்த காலங்களில் இது போன்று புதைக்குழிகள் மற்றும் கல்லறைகள் சேதப்படுத்தும் சம்பவங்கள் குறித்து போலீஸ் புகார் செய்யப்பட்டும் எந்தவொரு நடவடிக்கையோ அல்லது எந்தவொரு நபரையோ நீதிமன்றத்தில் குற்றஞ்சாட்டவில்லை; நடவடிக்கை எடுக்கப்படவில்லை. ஆலயங்களுக்கும் இந்து சம்பிரதாயங்களுக்கும் பொறுப்பேற்றுள்ள மலேசிய இந்து சங்கமும் வாய்திறக்கவே இல்லை. ஆனால், அது போன்ற சம் பவங்கள் புக்கிட் ராஜா தோட்டத்தில் மட்டுமல்ல. நாட்டில் உள்ள பிற பகுதிகளிலும் குறிப்பாக இந்து இடுகாட்டில் நிகழ்ந்து கொண்டுதான் இருக்கின்றன. வழிபாட்டுத் தலங்களை அல்லது புதைக்குழிகள் மற்றும் கல்லறைகளை சேதப்படுத்துதல் அல்லது அவற்றை அழித்தல் அல்லது அத்துமீறி நுழைதல் போன்றவற்றில் ஈடுபடுகின்றவர்களுக்கு எதிராக நடவடிக்கை எடுக்கவும் நீதிமன்றத்தில் குற்றஞ்சாட்டவும் குற்றவியல் சட்டம் 297 வகை செய்கிறது. ஆனால், பல போலீஸ் புகார்கள் செய்யப்பட்டும் போலீசாரும் சட்டத்துறை அலுவலகமும இதுவரையில் நடவடிக்கை எடுக்காதது ஏன் என்று ஹிண்ட்ராப் முன்னோடித் தலைவர் பி. உதயகுமார் கேள்வி எழுப்பியுள்ளார். West Coast Expressway Sdn. Bhd. என்ற நிறுவனத்திற்கு எதிராக புகார் கொடுக்கப்பட்டுள்ளது. உள்ளுர் மக்களுடன் கலந்தாலோசிக்காமலேயே தான் தோன்றித்தனமாக இடுகாட்டை சேதப்படுத்தி புதைக்குழிகளுக்கு மேல் மண்ணை நிரப்பி சாலையை அமைக்க முற்பட்டு இருப்பது அத்துமீறிய செய லாகும். ஆனால், இந்த விவகாரத்தில் சட்டத்துறை அலுவலகம் அமைதி காத்து வருவதற்கான மர்மம்தான் என்ன என்று அவர் வினவினார். ஏற்கெனவே ஷா ஆலம் மிட்லண்ட்ஸ் தோட்டம் ஐ.சி.டி. நகராக மேம்படுத்த முனைந்த போது அங்கு காலங்காலமாக பாதுகாக்கப்பட்டு வந்த இடுகாட்டுப் பிரச்சினைக்கும் இதே நிலைதான் ஏற்பட்டது. நாட்டின் முதல் தர ரப்பர் பால்சீட்டுகளை தயாரித்த முதல் தோட்டமாக விளங்கிய மிட்லண்ட்ஸ் தோட்ட வெற்றிக்கு பாடுபட்டவர்கள் அந்த தோட்டத்தில் பணியாற்றிய இந்தியப் பாட்டாளிகள் ஆவர். மாவீரர் வேலு பிறந்த தோட்டமும் இதுதான். அவர் வீர மர ணம் அடைந்த போது, அவரின் கல்லறையும் மிட்லண்ட்ஸ் தோட்டத்தில்தான் இருந்தது. ஐ.சி.டி. நகர் உருவாக்க 1995 ஆம் ஆண்டு மேம்பாட்டுத் திட்டங் கள் செயல்படுத்தப்பட்ட போது அவரின் கல்லறையும் மண்ணோடு மண்ணானது. கேட்பாரற்ற நிலையில் அந்த இடுகாடும் காணாமல் போனது. தோட்டம், கோயில், தமிழ்ப்பள்ளி, இடுகாடு என்ற ஒரு பாரம்பரியத்துடன் வாழ்ந்த இந்தியர்களின் நிலை கேட்பாரற்றுக் கிடக்கும் இதுபோன்ற அவலங் களுக்கு முற்றுப்புள்ளி எப்போது என்ற கேள்விதான் தற்போது எழுந்துள்ளது.


நிலத்திற்கான உறுதிக் கடிதம் வழங்காத வரை வெளியேற மாட்டோம்.

காஜாங்,

நிலத்திற்கான உறுதிக் கடிதம் வழங்காத வரை எங்களது குடியிருப்புப் பகுதியிலிருந்து ஒரு போதும் வெளியேற மாட்டோம் என சுங்கை ஜெலுக் முன்னாள் மருத்துவமனை ஊழி யர்கள் குடியிருப்புப் பகுதியைச் சேர்ந்த 6 இந்திய குடும்பங்கள் தெரிவித்தன.

இம்மாத தொடக்கத்தில் அந்த குடியிருப்புப் பகுதி யிலுள்ள வீடுகளை உடைக்க வந்த காஜாங் நகராண்மைக் கழக அதிகாரிகள் இம்மாதம் 22ஆம் தேதி வரையில் காலக்கெடுவை வழங்கி விட்டு சென்றனர். இந்நிலையில், இந்த காலக்கெடு முடிவுற்றதைத் தொடர்ந்து தாங்கள் இக்கோரிக்கையை முன்வைப்பதாக சுங்கை ஜெலுக் முன்னாள் மருத்துவமனை ஊழியர்கள், குடியிருப்பாளர்கள் நடவடிக்கைக்குழு தலைவர் ஒத்மான் இஸ்மாயில் தெரிவித்தார்.

சிலாங்கூர் அரசாங்கமும் உலுலங்காட் மாவட்ட நில இலாகாவும் மாற்று நிலமாக 6 லோட்டுகளை வழங்குவதாக அறிவித்துள்ளன. ஆனால், அதற்கான உறுதிக் கடிதத்தை வழங்கவில்லை. நாங்கள் இங்கிருந்து வெளியேறிய பிறகு நிலம் வழங்கப்படாவிட்டால் நாங்கள் என்ன செய்வோம் என அவர் கேள்வியெழுப்பினார்.

Read More: Malaysia Nanban News Paper on 24.10.2017


2020ஆம் ஆண்டிற்கான கல்வி தவணை மார்ச் மாதம் முதல் தொடங்கப்படும். 2022ஆம் ஆண்டின் முதல் இரண்டு மாதங்கள் மாணவர்கள் 2021ஆம் ஆண்டில் பயின்ற வகுப்பிலேயே இருப்பார்கள்.

1. 2020ஆம் ஆண்டிற்கான கல்வி தவணை மார்ச் மாதம் முதல் தொடங்கப்படும். 2022ஆம் ஆண்டின் முதல் இரண்டு மாதங்கள் மாணவர்கள் 2021ஆம் ஆண்டில் பயின்ற வகுப்பிலேயே இருப்பார்கள்.

2. இல்லயிருப்பு கல்வி முறையில் பின்தங்கிய மாணவர்கள் அடுத்தகட்ட நிலைக்கு முன்னேறுவதற்கு தங்களை தயார் படுத்திக் கொள்வதற்காக இந்த இரு மாதங்களில் அவர்களுக்கு பிரத்தியேக பயிற்சிகள் வழங்கப்படும்.

3. 2021ஆம் ஆண்டிற்கான பள்ளி விடுமுறை டிசம்பர் 10 முதல் 31ஆம் தேதி வரை வழங்கப்படும்.

4. தேசிய மீட்சித் திட்டம் பிரிவு 1 மற்றும் 2இன் கீழ் உள்ள மாநிலங்களிலுள்ள பள்ளிகள் திறக்கப்படாது என அறிவிக்கப்பட்டது. பிரிவு 3 மற்றும் 4இன் கீழ் உள்ள மாநிலங்களிலுள்ள பள்ளிகள் திட்டமிட்டபடி அக்டோபர் 3ஆம் தேதியில் திறக்கப்படும்.

5. நடமாட்டக் கட்டுப்பாட்டு ஆணையின்போது பள்ளிகள் தேசிய மீட்சித் திட்டத்தின் பிரிவுகளின் அடிப்படையில் தொடங்கப்படுவதை தொடர்ந்து மாணவர்களின் நலனில் அக்கறை கொண்டு அனைத்து மாணவர்களும் முகக்கவரி அணிவது கட்டாயமாக்கப்பட்டுள்ளது.

6. பி40 பிரிவைச் சேர்ந்த பெற்றோர்களின் சுமையை குறைக்கும் வகையில் ஏழ்மை சூழ்நிலையிலுள்ள மாணவர்களுக்கு பள்ளிகளில் முகக்கவரி வழங்கும் முயற்சியை கல்வி அமைச்சு முன்னெடுத்துள்ளது.

7. பள்ளிகளுக்கு வரும்போதும் பள்ளி முடிந்து வெளியாகும்போதும் மாணவர்கள் மத்தியில் நெரிசல் ஏற்படுவதால் இதற்கு முன்பு கூறப்பட்ட கூற்றை கருத்தில் கொண்டு கல்வி அமைச்சு இம்முறை ஒரு பள்ளியில் 50 விழுக்காடு மாணவர்கள் மட்டுமே வரும் திட்டத்தை கொண்டு வந்துள்ளது.

உதாரணத்திற்கு இரண்டாம் ஆண்டு வகுப்பில் 36 மாணவர்கள் இருக்கும் வேளையில் அந்த மாணவர்கள் 18 பேர்களாக இரு குழுவாகப் பிரிக்கப்படுவர். முதல் வாரம் குழு 1 பள்ளிக்கு வரும் வேளையில் குழு 2 வீட்டில் இருந்தபடி பாடத்தை பயில்வார்கள். அடுத்த வாரம் குழு 2 வகுப்பறையில் கல்வி கற்கும் வேளையில் குழு 1 இல்லயிருப்பு முறையில் கல்விகற்பார்கள்.

8. ஓய்வு நேரங்களில் மாணவர்கள் வகுப்பறையிலேயே உணவு சாப்பிட வேண்டும். வகுப்பறையில் காற்றோட்டம் சீராக இருப்பதை பள்ளி ஆசிரியர்கள் உறுதிப்படுத்த வேண்டுமென கல்வி அமைச்சு அறிவித்துள்ளது.


மலாயா தமிழ் ஆசிரியர் சங்கத் தேசியத் தலைவர் தர்மலிங்கம் பெருமாள் காலமானார்

கோலாலம்பூர் மலாயா தமிழ் ஆசிரியர் சங்கத்தின் தேசியத் தலைவரும் தமிழ் இளைஞர் மணி மன்றத்தின் முன்னோடித் தலைவர்களில் ஒருவரும் சிகாம்புட் தமிழ்ப்பள்ளியின் தலைமையாசிரியருமான தர்மலிங்கம் பெருமாள் நேற்று அதிகாலையில் காலமானார். இவருக்கு வயது 57.சிறிது காலமாக நோய் வாய்ப் பட்டிருந்த தர்மலிங்கம், நேற்று அதிகாலை 1.30 மணியளவில் ஏற்பட்ட மாரடைப்பினால் காலமானார். அவருக்கு மனைவி மற்றும் இரு பெண் பிள்ளைகளும் உள்ளனர். சுமார் 33 ஆண்டுகள் ஆசிரியர் துறையில் பணியாற்றி வந்த ஆசிரியர் பி.தர்மலிங்கத்தின் இறுதி சடங்கு பத்துகேவ்ஸ் ஸ்ரீ கோம்பாக்கிலுள்ள அவரின் இல் லத்தில் நடைபெற்றது. இவரின் இறுதி ஊர்வலம் நேற்று பிற்பகல் 2 மணியளவில் சிகாம்புட் தமிழ்ப்பள்ளியில் நடைபெற்றது. இந்த ஊர்வலத்தில் மாணவர்கள், ஆசிரியர்கள், மாநில கல்வி இலாகா அதிகாரிகள் பெற்றோர் என சிகாம்புட் தமிழ்ப்பள்ளியின் வளாகத்தில் கூடி நின்று இறுதி அஞ்சலி செலுத்தினர். ஆசிரியர் துறை யில் இவர் வழங்கிச் சென்ற உன்னத சேவையை அங்கு கூடியிருந்த மாணவர்களின் மத்தியிலும் ஆசிரியர் மத்தியிலும் எழுந்த அலறலும் கண்ணீரும் அதனை உணர்த்தியது. பள்ளி வளாகத்தில் கூடியிருந்த மாணவர்களும் ஆசிரியர்களும் கண்ணீர் மல்க இவருக்கு இறுதி அஞ்சலி செலுத்தினர். அனைவரிடமும் சாதாரணமாக பழகக் கூடிய குணம் கொண்ட இவரின் மறைவு இவரின் குடும்பத்தினருக்கும் மட்டுமின்றி அவருடன் பழகிய அனைவருக்கும் வேதனையை அளித் துள்ளது. பள்ளி வளாகத்திலிருந்து சுமார் 3 மணியளவில் புறப்பட்டு செராஸ் மின்சுடலையில் அவரின் உடல் தகனம் செய்யப்பட்டது.


சரணடைய அவகாசம் கிடையாது..

சரணடைய 4 வாரம் கால அவகாசம் கோரி சசிகலா சார்பில் உச்சநீதிமன்றத்தில் கோரிக்கைவிடுக்கப்பட்ட நிலையில் அதை செவிமடுக்க நீதிமன்றம் மறுத்துவிட்டது. சொத்துக்குவிப்பு வழக்கில் 4 வருடங்கள் சிறை தண்டனை பெற்ற சசிகலாவை பெங்களூரு விசாரணை நீதிமன்றத்தில் நேற்றே ஆஜராக சுப்ரீம் கோர்ட் உத்தரவிட்டது. ஆனால் அவரோ நேரில் ஆஜராக 4 வாரங் களுக்கு விலக்கு அளிக்க வேண்டும் என சுப்ரீம் கோர்ட்டில் நேற்று மனுத்தாக்கல் செய்திருந்தார். அந்த மனுவை சுப்ரீம்கோர்ட் இன்று ஏற்க மறுத்துள்ளது. சசிகலாவின் சார்பில் உச்ச நீதிமன்றத்தில் மூத்த வக்கீல் துள்சி இன்று ஆஜராகி வாய்மொழியாக இந்த கோரிக்கையைவிடுத்தார். ஆனால் சில வினாடிகள் கூட இந்த கோரிக்கையை செவிமடுக்க நீதியரசகர்கள் மறுத்துவிட்டனர். சொத்துக்குவிப்பு வழக்கில் தீர்ப்பு வழங்கியபினாக்கி சந்திர கோஷ், அமித்வா ராய் ஆகிய நீதி பதிகள் அடங்கிய அதே பெஞ்ச் முன்னிலையில்தான் சசிகலா தரப்பு இக்கோரிக்கையை இன்று வைத்திருந்தது. ஆனால் நீதிபதிகளோ, 'உடனடியாக சரணடைய வேண்டும் என்றால், அதற்கு அர்த்தம் உடனடியாக என்பது தான்' என அழுத்தம் திருத்தமாக கூறிவிட்டனர். இதனால் பதறியடித்த சசிகலா சென்னையிலிருந்து கார் மூலம் பெங்களூர் கிளம்பியுள்ளார்.


பிரபல நடிகரும், இசையமைப்பாளரும் என்னை பலாத்காரம் செய்துவிட்டனர்.. பாடகி திடுக் டிவிட்

திரைப்பட பாடகி சுசித்ராவின் டிவிட்டர் அக்கவுண்டிலிருந்து பிரபல நடிகர், இசையமைப்பாளர், நடிகைகளின் ஆபாச கோல காட்சிகள் வெளியாகிபடியே உள்ளன. சக பாடகியான சின்மயி போன்றோர், சுசித்ரா மனதளவில் பாதிக்கப்பட்டுள்ளதாக கூறிவரும் நிலையில், தொலைக்காட்சி சேனல்கள் சில வற்றுக்கு அளித்த பேட்டியில், தனது டிவிட்டர் அக்கவுண்ட் ஹேக் செய்யப்பட்டுள்ளதாக சுசித்ரா தெரிவித்தார். அதேநேரம், ஹேக் செய்யப்பட்ட அக் கவுண்டை ஏன் இதுவரை முடக்கவில்லை என்ற கேள்வி தொடர்ந்து நெட்டிசன்களால் முன்வைக்கப்பட்டு வருகிறது. தேதி, நாள் குறித்து, தினமும் ஒரு பிரபலத்தின் அந்தரங்க வீடியோவை வெளியிட உள்ளதாகவும் டிவிட்டர் அக்கவுண்டில் குறிப்பிட்டுள்ளார் சுசித்ரா. நேற்று இரவு, இன்று அதிகாலை என அவ்வப்போது சுசித்ரா வெளியிட்டுவரும் டிவிட்டர் தகவல்கள் நெட்டிசன்கள் தூக்கத்தை கெடுத்துள்ளது. அடுத்து எந்த பிரபலத்தின் போட்டோ அல்லது வீடியோ வருமோ என்ற எதிர்பார்ப்பில் நெட்டிசன்கள் உள்ளனர். இந்நிலையில், சுசித்ராவின் டிவிட்டர் அக்கவுண்ட் பூட்டு போடப்பட்டது. அதாவது ஏற்கனவே அவரை ஃபாலோ செய்வோர் மட்டுமே அவரது டிவிட் டுகளை பார்க்க முடியும். ஆனால் இன்று காலையில் அதை ரிலாக்ஸ் செய்தார். பிறகு மீண்டும் லாக் செய்யப்பட்டது. இந்த இடைவெளியில் சுசித்ரா வெளியிட்ட டிவிட்டுகள் சில நேரடியாக ஒரு பிரபல நடிகர் மற்றும் இசை அமைப்பாளர் மீது பாலியல் புகார் கூறுவதாக இருந்தது. இதுவரை அவர் வெளி யிட்ட டிவிட்டுகள் இரு தரப்பு சம்மதத்துடன் நடந்த பாலியல் நடவடிக்கை என கூறப்பட்டிருந்த நிலையில், இந்த ஒரு டிவிட் பலாத்காரம் என நேரடியாக குற்றம்சாட்டியது. ஒரு பிரபல நடிகர் மற்றும் இசை அமைப்பாளருடன் பார்ட்டியில் பங்கேற்றதாகவும், அப்போது தான் அருந்திய பானத்தில் மருந்து கலக்கப்பட்டு தரப் பட் டதாகவும், பிறகு நடந்த அந்த பயங்கர அனுபவத்தை இங்கு கூற முடியாது என்று சுசித்ரா டிவிட்டர் அக்கவுண்டிலிருந்து வெளியான டிவிட்டுகள் சொல் கிறது. அந்த இருவரும் தன்னை பலாத்காரம் செய்ததாகவும் டிவிட்டில் கூறப்பட்டுள்ளது. பலாத்காரம் பெரும் குற்றம் எனும் நிலையில் இந்த டிவிட்டுகள் மீது போலீஸ் விசாரணை நடைபெறுமா என்ற எதிர்பார்ப்பு ஏற்பட்டுள்ளது. சுசித்ரா ஒரு ஒல்லி நடிகர் மற்றும் ஒல்லி இசையமைப்பாளர் மீது தான் இக்குற்றச்சாட்டை முன் வைத்துள்ளார் என்பது குறிப்பிடத்தக்கது.


பாதுகாப்பாக உணரும் மக்கள்: பாஜ

புதுடில்லி

ராகுலால் மோடியின் செல்வாக்கை ஒன்றும் செய்ய முடியாது என அமேதி மக்கள் காட்டுவார்கள் எனவும், தங்களின் சமீபத்திய கருத்து கணிப்பின் படி மோடி தலைமையிலான ஆட்சியில் நாட்டில் 70 சதவீதத்திற்கும் அதிகமான மக்கள் பாதுகாப்பாக இருப்பதாக உணர்வதாகவும் பா.ஜ., தெரிவித்துள்ளது.

மத்திய நிதியமைச்சர் அருண் ஜெட்லி கூறுகையில், மோடி போன்ற பலமான பிரதமரின் செல்வாக்கை சிதைக்க ராகுலால் எவ்வாறு முடியும்? மோடியை 70 சதவீதத்திற்கும் அதிகமானவர்கள் ஏற்றுக் கொண்டுள்ளனர். ஆனால் இதில் 20 சதவீதத்தை எட்டுவதே ராகுலுக்கு சிரமமாக உள்ளது. மக்களின் கருத்திற்கு நேர்மாறான கருத்துக்களையும், பொய்களையும் ராகுல் கூறி வருகிறார். பிரதமர் மோடிக்கு எதிரான அவரது பழிவாங்கும் எண்ணம் நிறை வேறாது என்றார்.

2018 அக்டோபர் முதல் டிசம்பர் வரை பா.ஜ., எடுத்த தேர்தல் சர்வேயின்படி, இந்தியாவில் 10 ல் 7 பேர் இரவில் தனியாக நடந்து செல்லும் போது பாது காப்பாக உணர்வதாக தெரிவித்துள்ளனர். 2014 ல் மோடி ஆட்சி பொறுப்பேற்ற சமயத்தில் இருந்ததை விட இந்த பாதுகாப்பு உணர்வு தற்போது 17 சத வீதம் அதிகரித்துள்ளது என தெரிவிக்கப்பட்டுள்ளது. செய்தியாளர் சந்திப்பில் பேசிய மத்திய அமைச்சர் பியூஷ் கோயல், அமேதிக்கு சுற்றுலா பயணியை போல் ராகுல் சென்று வருகிறார். ஏழ்மை மற்றும் வளர்ச்சியின்மை போன்றவற்றால் காங்., அந்த தொகுதி மக்களுக்கு துரோகம் செய்துள்ளது என்றார்.


பிரிட்டன் நாடாளுமன்ற தேர்தலில் 208 பெண் வேட்பாளர்கள் வெற்றி பெற்று சாதனை படைத்துள்ளனர். இங்கிலாந்து நாடாளுமன்றத்தின் ஆட்சிக்காலம் 2020 ஆம் ஆண்டுதான் நிறைவடைகிறது. ஆனால், ‘பிரெக்ஸிட்’ நடவடிக்கையைத் தொடர்ந்து, பிர தமர் தெரசா மே முன்னதாகவே தேர்தலை அறிவித்தார். அதைத் தொடர்ந்து, இங்கிலாந்தின் 650 தொகுதிகளுக்கும் ஒரே கட்டமாக நேற்று வாக்குப்பதிவு நடந்தது. வாக்கு எண்ணிக்கையின் முடிவில், 'மொத்தமுள்ள 650 இடங்களில், தெரசா மேவின் ஆளுங்கட்சி 315 இடங்களிலும், எதிர்க்கட்சியான தொழி லாளர் கட்சி 261 இடங்களிலும் வெற்றி பெற்றது. இந்நிலையில், பிரிட்டன் வரலாற்றில் அதிகபட்சமாக 208 பெண்கள் தேர்தலில் வெற்றிபெற்று நாடாளுமன்றத்தில் நுழையவுள்ளனர். கடந்த 2015-ல் 191 பெண் எம்.பிக்கள் பிரிட்டனில் இருந்தனர். தற்போது, 208 பெண் எம்.பிக்களில் இந்திய வம்சாவளியைச் சேர்ந்த ப்ரீத் கௌர் கில் என்பவரும் இடம் பெற்றுள்ளார். தொழிலாளர் கட்சியின் சார்பில் இவர் போட்டியிட்டு வெற்றிபெற்றுள்ளார். பிரிட்டனில் எம்.பியாகும் முதல் சீக்கிய பெண் இவராகும்.


அர்ஜென்டினாவில் சுற்றுலா பஸ் கவிழ்ந்து விபத்தில் 19 பேர் பலி

அர்ஜென்டினாவில் சிலி நாட்டின் எல்லையில் மென்டோஷா மாகாணம் உள்ளது. அங்குள்ள அகான் காகுவா மலைப்பகுதி சுற்றுலா தலமாகும்.இங்கு பயணம் செய்த சுற்றுலா பஸ் ஒரு வளைவில் திரும்பிய போது பயங்கரமாக மோதி கவிழ்ந்தது. அதில் 19 பேர் உயிரிழந்தனர். பலர் காயம் அடைந்தனர். அவர்களுக்கு தீவிர சிகிச்சைளிக்கப்படுகிறது. இறந்தவர்களில் 3 பேர் குழந்தைகள். பலியானவர்களில் பெரும் பாலானவர்கள் அர்ஜென்டினாவை சேர்ந்தவர்கள். ஆனால் அவர்கள் சிலி, கொலம்பியா மற்றும் ஹைதியில் இருந்து வந்து குடியேறியவர்கள் ஆவர். விபத்துக்கு அபாயகரமான வளைவே காரணம் என போலீசார் தெரிவித்தனர்.


நாளை 30.4.2017 கிள்ளான் சுந்தரராஜப் பெருமாள் கோவில் மகா கும்பாபிஷேகம்!

முழுக் கருங்கல் சிற்ப சாஸ்திர முறையில் மகா கும்பாபிஷேகம் காணும் கிள்ளான் சுந்தரராஜப் பெருமாள் ஆலயத் திருவிழாவை முன்னிட்டு நாளை 30-ஆம் தேதி, ஞாயிற்றுக் கிழமை காலை 6.00 மணி முதல் பிற்பகல் 1.00 மணி வரை போர்ட் கிள்ளான்- கிள்ளான் செல்லும் பிரதான போக்குவரத்துச் சாலையான பெர்சியாரான் ராஜா மூடா மூசா சாலை மேற்படி போக்கு வரத் துக்குத் தற்காலிகமாக மூடப்படும் என்று ஆலய நிர்வாகத் தினர் தெரி வித்தனர். அதிகாலை 4.00 மணியி லிருந்து திரளான பக்தர்கள், பொதுமக்கள் கூட்டம் அதிகரிக் கக்கூடும் என்பதால், வாகனப் போக்குவரத்து நெரிசலைக் குறைக் கும் வகையில் கிள்ளான் சாலைப் போக்குவரத்துத்துறை இத்திட்டத்தை அமல்படுத்தவுள் ளதாகத் தெரிவிக்கப் பட்டது. இதன் தொடர்பில், போர்ட் கிள்ளானிலிருந்து வரும் வாகனங் கள் முன்னதாக தாமான் கெம்பீரா சாலை வழியாக அல்லது தெலுக் பூலாய், சிலியோங் சாலைகளைப் பயன்படுத்தி கிள்ளான் நகருக்கும் கோலாலம் பூருக்கும் செல்லும் வகையில் சாலைப் போக்குவரத் துப் போலீஸ் அதிகாரிகள் மாற்று வழி தொடர்பான பணியில் ஈடுபடுவர் என்று ஆலயத் தலை வர் சித.ஆனந்தகிருஷ் ணன் குறிப்பிட்டார். மேலும், அன்றைய தினம் பக்தகோடிகளுக்கும் பொது மக்களுக்கும் இலவசப் பேருந்துப் போக்குவரத்துச் சேவையை ஆலய நிர்வாகம் ஏற்பாடு செய் துள்ளதாகக் கூறிய அவர், கிள்ளான் கேடிஎம் ரயில் நிலையம், பண்டமாரான் விளையாட்டரங்கம், செட்டி பாடாங், சௌதர்ன் பார்க், லா சால் பள்ளிக் கூடம், எம்ஜிஎஸ் பள்ளிக்கூடம் ஆகிய பகுதிகளி லிருந்து ஆலயத்திற்கு வருவதற்கு இலவசப் பேருந்து சேவை ஏற்படுத்தப்பட்டுள்ளதால், பொது மக்கள் தங்களின் வாகனத்தை அப்பகுதிகளில் நிறுத்தி வைத்து விட்டு மேற்படி இலவசப் பேருந்தின் மூலம் ஆலயத்திற்கு வந்தடையலாம் என்று சுட்டிக் காட்டிய அவர், இதன் மூலம் ஆலய வளாகத்தில் போக்கு வரத்துப் பிரச்சினையை கட்டுக் குள் கொண்டு வர இத்திட்டம் ஏதுவாக அமையும், என்று தெரிவித்தார்.


ரஜினி, கமலால் அரசியலில் புரட்சி ஏற்படாது; வறட்சி தான் ஏற்படும்: ஜெயக்குமார்

ரஜினியும் கமலும் ஒன்றிணைந்தால் புரட்சி ஏற்படாது, வறட்சி தான் ஏற்படும் என மீன்வளத்துறை அமைச்சர் ஜெயக்குமார் தெரிவித்துள்ளார்.
இதுகுறித்து இன்று காலை செய்தியாளர்களை சந்தித்த அவர், கமல், ரஜினி என யார் அரசியலுக்கு வந்தாலும், தமிழகத்தில் எந்த மாற்றத்தையும் கொண்டு வரமுடியாது. ரஜினியும், கமலும் ஒன்றிணைந்தால் புரட்சிக்கு பதில் வறட்சி தான் ஏற்படும். 2019-இல் நடைபெறும் பாராளுமன்றத் தேர்தலிலும், 2021-இல் நடைபெறும் சட்டமன்றத் தேர்தலிலும் அதிமுக தான் வெற்றிபெறும்.
தமிழகத்தில் அரசியலமைப்பு சட்டப்படி தான் ஆளுநரும் அரசும் நிர்வாகம் செய்கிறது. நிர்வாகத்தின் தலைவர் என்ற முறையில் ஆளுநர் செயல்படுகிறார். யாரும் எந்த விதிமுறையையும் மீறவில்லை.
எதிர்க்கட்சி தலைவர் ஸ்டாலின் அன்று ஒரு பேச்சு, இன்று ஒரு பேச்சு என பேசி வருகிறார். பொறுப்பு ஆளுநர் இருந்த போது, நிலையான ஆளுநர் வேண்டும் என கூறினார். இப்போது நிலையான ஆளுநர் நியமிக்கப்பட்ட பிறகு செயல்பாடு சரியில்லை என குறை கூறி வருகிறார். இவ்வாறு அவர் கூறினார்.


எச்.ராஜாவுக்கு உயர் ரத்த அழுத்த சிக்கலா? மனநல சிக்கலா? திருமாவளவன் சந்தேகம்!

பெரியார் பிறந்தநாளையொட்டி சென்னை அண்ணா சாலையில் உள்ள அவரது திருவுருவச் சிலைக்கு பலர் மரியாதை செய்தனர். இந்த நிலையில், சென்னை அண்ணா சாலையில் உள்ள பெரியார் சிலை மீது காலணி வீசப்பட்டது.

பெரியார் சிலைக்கு மரியாதை செலுத்த வந்த விடுதலைச் சிறுத்தைகள் கட்சியின் தலைவர் தொல்.திருமாவளவன் மற்றும் அக்கட்சியினர் பெரியார் சிலையை அவமதித்தவர் மீது கடும் நடவடிக்கை எடுக்க வலியுறுத்தி சாலை மறியலில் ஈடுபட்டனர். மேலும் பெரியார் பற்றி இழிவாக பேசிய ஹெச்.ராஜாவையும் கைது செய்ய வேண்டும் என்றும் திருமாவளவன் வலியுறுத்தினார்.

அப்போது செய்தியாளர்களிடம் பேசிய அவர், பா.ஜனதா கட்சியின் முன்னணி தலைவர்களில் ஒருவரான எச்.ராஜா அண்மை காலமாக வாய்க்கு வந்தபடி பேசிக்கொண்டு இருக்கிறார். மத்தியில் ஆளும் கட்சியாக இருக்கிறோம் என்கிற அகந்தை அவருடைய நடவடிக்கைகளில் மேலோங்கி நிற்கிறது.

பெரியாரை, அண்ணாவை, கலைஞரை என திராவிட இயக்க தலைவர்களையும் இடதுசாரி உள்ளிட்ட ஜனநாயக சக்திகளையும் மிக கடுமையாக மூர்க்க மாக விமர்சித்து வருகிறார். தற்போது திருமயம் அருகே காவல்துறையினரையும் உயர்நீதிமன்றத்தையும் பொதுமக்கள் முன்னிலையில் அநாகரீகமாக பேசி இருக்கிறார்.சிறைத்துறைக்கும், காவல்துறைக்கும் உள்ள வேறுபாடு தெரியாமல் சிறையில் நடக்கும் ஊழல் முறைகேடுகளை சொல்ல காவல் துறையினருக்கு வெட்கம் இல்லையா? என்று கேட்கிறார்.

உயர்நீதிமன்றம் கூட்டம் போட தடை விதித்து இருக்கிறது என்று சொன்ன போதும் உயர்நீதி மன்றத்தை கொச்சையாக தடை விதிக்கப்பட்ட இடத்தி லேயே கூட்டம் நடத்துவேன் என்று ஆவேசமாக பேசியிருக்கிறார். என்ன பேசுகிறோம் என்று தெரியாத அளவிற்கு முகம் சுழிக்கும் வகையில் அவர் பேசியிருப்பது வேதனை அளிக்கிறது.

மத்தியில் ஆட்சி நடத்துகிறோம் என்கிற மமதையும், தமிழக அரசு ஒரு கையாலாகாத அரசு என்கிற அலட்சியமும்தான் அவருடைய இந்த போக்கிற்கு காரணங்களாக உள்ளன.அவர் உயர் ரத்த அழுத்த சிக்களுக்கு ஆளானவராகவோ அல்லது மனநல சிக்களுக்கு ஆளானாவர்களாகவோ இருக்க வேண்டும் என்கிற சந்தேகம் வருகிறது.

எனினும் அவர் மீது தமிழக அரசு சட்டப்படி நடவடிக்கை எடுக்க வேண்டும். தற்போது அவர் மீது வழக்குப்பதிவு செய்யப்பட்டு இருப்பதாக தெரிகிறது. உட னடியாக அவரை கைது செய்து குண்டர் தடுப்பு சட்டத்தில் சிறையில் அடைக்க வேண்டும். அரசு இனியும் மெத்தனம் காட்டினால் மதவாத சக்திகள் தமி ழகத்தின் அமைதியை சீரர்குலைப்பார்கள் என்பதை தமிழக அரசுக்கு சுட்டிக் காட்ட விரும்புகிறேன் என்றார்.


கூலாயில் வரலாறு காணாத புயல்!

நேற்று மாலை 6.00 மணியளவில் கூலாயில் குறிப்பாக பண்டார் இண்டா புறாவில் மழையுடன் வீசிய வரலாறு காணாத புயல் காற்றால் இந்நகரில் கடுமையான சேதங்கள் ஏற்பட்டுள்ளன. பல மரங்கள் வேரோடு சாய்ந்தன. மரக் கிளைகள் முறிந்து விழுந்தன.சில மரக்கிளைகள் வாகனங்களின் மீது விழுந்து சேதப் படுத்தின. இரவுச் சந்தைக்காக போடப் பட்ட கூரைகள் பறந்தன. கூலாய் மருத்துவமனை முன்புற நெடுஞ்சாலையோரமாக இருந்த மரக்கிளைகளும் சாலையில் விழுந்து போக்குவரத்துக்களை நிலைக்குத்தச் செய்து விட்டன.ஜொகூர் மாநிலத்தில் முக்கிய நகரங்களில் ஒன்றான கூலாயில் வரலாறு காணாத புயல் ஏற்பட்டு இருப்பது உள்ளூர் மக்களை அதிர்ச்சியடைய செய்துள்ளது. பிரதான சாலைகளில் மரங்கள் வேரோடு பெயர்த்துக்கொண்டு விழுந்ததால் கடுமையான போக்குவரத்து நெரிசல் ஏற்பட்டது. பல வீடுகளில் கூரைகள் பலத்த சேதமுற்றுள்ளன. கார்கள் மீது மரங்கள் விழுந்ததால் சேதத்தின் மதிப்பு கூடுதலாக இருக்கும் என்று அஞ்சப்படுகிறது. சம்பவம் நிகழ்ந்த அடுத்த அரைமணி நேரத்தில் பொது தற்காப்புப் பிரிவினர் விரைந்துள்ளனர். இரவு 9 மணி வரையில் கிடைக்கப் பெற்ற தகவலின்படி மக்களுக்கு உடல் சேதம் ஏற்பட்டுள்ளதா? என்பது குறித்து கண்டறிய முடியவில்லை. ஆம்புலன்ஸ் வண்டிகளும் விரைந்துள்ளன. கூலாய் நகரமே நேற்று நிலைக்குத்தியுள்ளது. பல இடங்களில் மின்சாரத் துண்டிப்பு ஏற்பட்டுள்ளது என்பதால் சாலைகளில் விழுந்துள்ள மரங்களை அகற் றும் பணியில் சற்று தொய்வு ஏற்பட்டுள்ளது.தகவலறிந்து தீயணைப்பு வீரர்கள் சம்பவ இடத்திற்கு விரைந்து சாலையில் விழுந்த மரங்களை அகற்றும் பணியினை மேற்கொண்டனர். இரவு 8.30 மணி வரையில் போக்குவரத்து நெரிசலில் கூலாய் நகரம் ஸ்தம்பித்தது.


குழந்தைகளின் கல்விக் கட்டணமும் இல்லை... ஊதியமும் இல்லை...

சென்னை சென்னை சில்க்ஸ் கடையில் பணிபுரியும் ஊழியர்களின் குழந்தைகளுக்கு வழங்கப்படும் கல்விக் கட்டணம், மாத ஊதியம் கிடைக்காத சூழல் உருவாகிவிட்டதால் ஊழியர்கள் மிகவும் கவலையடைந்துள்ளனர். தி சென்னை சில்க்ஸ் என்ற துணிக்கடை தமிழகத்தில் பல்வேறு இடங்களில் உள்ளன. இக்கடை திநகரில் மிகவும் பிரபலமான கட்டடமாகும். இங்கு துணிக்கடையும் நகைக்கடையும் அருகருகே உள்ளது. இதனால் திருமணம் மற்றும் விசேஷங்களுக்கு மக்கள் எங்கு சுற்றி திரியாத படி ஒரே இடத் தில் வாங்கி வந்தனர். இந்நிலையில் உஸ்மான் சாலையில் உள்ள சென்னை சில்க்ஸில் நேற்று அதிகாலை தீவிபத்து ஏற்பட்டது. இதைத் தொடர்ந்து தக வலறிந்த தீயணைப்பு வீரர்கள் தீயை அணைக்க போராடி வந்தனர். இந்த கடையில் நெல்லை, மதுரை , தஞ்சாவூர் உள்ளிட்ட மாவட்டங்களை சேர்ந்த ஏராளமான ஆண், பெண்கள் பணியாற்றி வருகின்றனர். தற்போது தீ விபத்து ஏற்பட்டு கட்டடம் முழுவதும் எரிந்துள்ளதால் அவர்களது பணி என்பது கேள்விக்குறியாகி உள்ளது. மேலும் வீட்டு வாடகை, மின்கட்டணம் உள் ளிட்ட தேவைகளுக்கு என்ன செய்ய போகிறோம் என்று கையை பிசைந்து கொண்டுள்ளனர். இந்நிலையில் ஜூன் மாதம் என்பதால் ஆண்டுதோறும் அங்கு பணியாற்றும் ஊழியர்களின் கல்விக் கட்டணத்தை கடை நிர்வாகமே ஏற்கும். இந்த சூழ லில் இந்த தொகையும், மாத ஊதியமும் கிடைக்காத சூழல் ஏற்பட்டதால் தங்கள் வாழ்வாதாரம் குறித்து ஊழியர்கள் கதறி அழுதனர். தற்போது கடை முழுவதும் எரிந்து விட்டதால் இங்கு பணியாற்றும் ஊழியர்களுக்கு வேலையில்லாத நிலை ஏற்பட்டுள்ளது. இவர்களுக்கு சென்னை சில்க்ஸ் கடையின் மற்ற கிளைகளில் பணி வழங்கப்பட்டாலும் குழந்தைகள் சென்னையில் படிக்கும் நிலையில் ஆண்கள் செல்லலாம். ஆனால் பெண் ஊழியர்களால் எங்கும் செல்ல முடியாத நிலை ஏற்பட்டுள்ளது. இந்நிலையில் புதிதாக வேலை தேட வேண்டிய நிலையும் ஏற்பட்டுள்ளது. இந்த தீவிபத்தால் விதிமுறைகளை மீறி கட்டிய சென்னை சில்க்ஸ் பாதிக்கப்பட்டதோடு, சென்னை சில்க்ஸ் கடைக்கு அருகில் உள்ள அனைத்து கடை களும் மூடப்பட்டுள்ளதால் வர்த்தகம் பாதிக்கப்பட்டுள்ளது. இதனால் ரூ. 50 கோடி வர்த்தகம் பாதிக்கப்பட்டுள்ளதாக தி.நகர் வியாபாரிகள் சங்கத் தலை வர் சாரதி தெரிவித்தார்.


பாகிஸ்தானில் பெட்ரோல் டேங்கர் லாரி தீ விபத்து: 123 பேர் உயிரிழப்பு

இஸ்லாமாபாத் பாகிஸ்தானில் ஆயில் டேங்கர் ஒன்று தீப்பிடித்து வெடித்ததில் 123 பேர் உயிரிந்தனர். பகாவல்பூர் மாநி லத்தில் இந்த தூயர சம்பவம் நேரிட்டுள்ளது. பெட்ரோலை ஏற்றிச் சென்ற டேங்கர் லாரி ஒன்று திடீரென கட்டுப்பாட்டை இழந்து வீடுகள் நிறைந்த பகுதிகளில் கவிழ்ந்துள்ளது. அதில் இருந்து வெளியேறிய பெட்ரோலை பிடிக்க ஏராளமானோர் முயன்றுள்ளனர். அப்போது அந்த டேங்கரில் தீப்பிடித்து வெடித்ததில் ஏராளமானோர் சிக்கினர். அத்துடன் சுற்றுவட்டாரத்தில் இருந்த வீடுகள், கடைகள், கார்கள் வாக னங்கள் என அனைத்து தீப்பிடித்து எரிந்தன. கண்ணுக்கு எட்டிய தூரம் வரை தீ பரவியது. இந்த தூயர விபத்தில் இதுவரை 123 பேர் உயிரிழந்ததாக தக வல்கள் தெரிவிக்கின்றன. மேலும் பலர் தீக்காயம் அடைந்துள்ளதால் உயிரிழப்பு அதிகரிக்கக்கூடும் என அஞ்சப்படுகிறது.


முந்தைய அரசாங்கம் கொடுத்ததை  இன்றைய அரசாங்கம் பறித்துக் கொண்டது.

(எம்.கே.வள்ளுவன்) பாசிர் கூடாங்,

இந்துக்களின் ஈமக்கிரியைகளுக்காக முந்தைய தேசிய முன்னணி அரசாங்கம் இங்குள்ள தஞ்சோங் லங்சாட் கடற்பகுதி அருகே அங்கீகரித்திருந்த 1.09 ஏக்கர் நிலத்தை வழங்க முடியாது என நில அலுவலகம் கடிதம் வழங்கியுள்ளது. பாசிர் கூடாங் நகராண்மைக்கழகத்தில் நேற்று நடைபெற்ற ஒரு சந்திப்பின்போது  ஈமக்கிரியை நடவடிக்கைக் குழுவிடம்அக்கடிதம் வழங்கப்பட்டதாக  தெரிவிக்கப்பட்டுள்ளது.

Read More: Malaysia Nanban Tamil Daily on 22.3.2019


ஆர்.கே. நகர் தொகுதியில் ஜெயலலிதா வேட்புமனு தாக்கல்

சென்னை: ஆர்.கே.நகர் தொகுதியில் போட்டியிடும் அதிமுக முதல்வர் வேட்பாளர் ஜெயலலிதா தண்டையார்பேட்டை மாநகராட்சி அலுவலகத்தில் வேட்புமனு தாக்கல் செய்தார். தேர்தல் நடத்தும் அலுவலர் பத்மஜாவிடம் மனுத்தாக்கல் செய்துள்ளார். முதல்வர் ஜெயலலிதாவுடன் சசிகலா அமைச்சர்கள் சிலரும் வந்தனர். சட்டப்பேரவை தேர்தலுக்கான வேட்பு மனுத் தாக்கல் கடந்த வெள்ளிக்கிழமை அன்று தொடங்கியது. முதல் நாளான அன்று, அரசியல் கட்சிகளின் வேட்பாளர்கள் ஒரு சிலரே வேட்பு மனுத் தாக்கல் செய்தனர். அன்றைய நாளில் 7 பெண்கள் உட்பட 83 வேட்பாளர்கள் மனுத் தாக்கல் செய்திருந்தனர். 2 நாள்கள் விடுமுறைக்கு பின்னர் நேற்று தொடங்கும் வேட்பு மனுத் தாக்கலில் முக்கிய அரசியல் கட்சித் தலைவர்கள் பலர் வேட்பு மனுக்களை தாக்கல் செய்துள்ளனர்.


நான்கு வயது குழந்தையின் கண்ணை பிடுங்கி எறிந்த கொடூர தாய்:

ஜிம்பாப்வேயில் நான்கு வயது குழந்தையின் கண்ணை பிடுங்கிய தாயின் செயல் அதிர்ச்சியை ஏற்படுத்தியுள்ளது. ஜிம்பாப்வேயின் மாஸ்வின்கோ பகுதியைச் சேர்ந்த நபர் ஒருவர் இரண் டாவதாக பெண் ஒருவரை திருமணம் செய்துள்ளார். திருமணம் செய்த நபருக்கு நான்கு வயதில் குழந்தை ஒருவர் உள்ளார். இதை இரண்டாவதாக திருமணம் செய்த பெண் தான் கவனித்து வந்ததாக கூறப்படுகிறது. இந்நிலையில் அப்பெண் திடீரென்று அக்குழந்தையின் கண்களை தாக்கி பிடுங்கியுள்ளார். இதனால் அக்குழந்தை இரத்தம் வழிந்த நிலையில் வலி தாங்கமுடியாமல் கதறியுள்ளார். இதை அறிந்த பொலிசார் சம்பவ இடத்திற்கு சென்று அப்பெண்ணை கைது செய்துள்ளனர். மேலும் அப்பெண் இரவு நேரத்தில் படுக்கையை ஈரம் செய்த காரணத்தினாலே இது போன்ற செயலில் ஈடுபட்டதாக கூறியுள்ளார். அப்பெண் குழந்தையை தாக்கும் போது, குழந்தையின் தந்தை அருகில் இருந்ததாக கூறப் படுகிறது.மனிதாபிமானம் இன்றி இது போன்ற செயலில் ஒரு தாய் இருக்கும் இடத்தில் ஒரு பெண் செய்திருப்பது பலருக்கும் அதிர்ச்சியை ஏற்படுத்தியுள்ளது. நான்கு வயது குழந்தைகள் படுக்கையை ஈரம் செய்வது ஒன்றும் புதிதல்ல, 12ல் 1 குழந்தை படுக்கையை ஈரம் செய்யத்தான் செய்யும் என்று என்ஹச்எஸ் தெரிவித்துள்ளது. மேலும் அக்குழந்தை ஒரு இடத்தில் இரத்தம் வழிந்த நிலையில் உட்காரவைக்கப்பட்டுள்ளார். அது தொடர்பான புகைப்படத்தையும் வெளியிட்டுள்ளனர்.


ட்ரம்ப்புடன் விளையாட வேண்டாம்! - வடகொரிய அதிபருக்கு அமெரிக்கா எச்சரிக்கை

அமெரிக்க அதிபர் ட்ரம்ப்புடன் விளையாட வேண்டாம் என வடகொரிய அதிபர் கிம்முக்கு அமெரிக்காவின் துணை அதிபர் மைக் பென்ஸ் எச்சரிக்கை விடுத்துள்ளார்.அமெரிக்க அதிபர் டொனால்டு ட்ரம்ப் மற்றும் வடகொரிய அதிபர் கிம் ஜாங் உன் இடையேயான சந்திப்பு சிங்கப்பூரில் வரும் ஜூன் 12ஆம் தேதி நடைபெறவுள்ளது. இந்த சந்திப்பிற்கு முன்பாக வடகொரிய அதிபர் கிம்முக்கு ட்ரம்ப் சில நிபந்தனைகளை விதித்திருந்தார்.

அதில், அணுஆயுத அழிப்பிற்கு வடகொரிய அதிபர் கிம் ஒப்புக்கொள்ள வேண்டும். அப்படி அதற்கு ஒப்புக்கொள்ளவில்லை என்றால், லிபியாவின் அதிபர் கடாபிக்கு நேர்ந்ததுதான் கிம்முக்கும் நேரிடும் என தெரிவித்திருந்தார்.

இந்நிலையில், அமெரிக்க அதிபர் மைக் பென்ஸ் இந்த உச்சிமாநாடு குறித்து பேசுகையில், ‘வடகொரிய அதிபர் கிம் அதிபர் ட்ரம்ப்புடன் விளையாட நினைக்க வேண்டாம். அப்படி நடந்துகொண்டால் அது மிகப்பெரிய தவறாக முடியும். அதேபோல், அமெரிக்கா-வடகொரியா இடையிலான உச்சிமாநாட்டில் இருந்து ட்ரம்ப் வெளியேறிவிடுவார்’ என எச்சரிக்கை விடுத்துள்ளார்.


ஸ்ரீரங்கம் ரங்கநாதர் கோவில் சித்திரை தேரோட்டம், ரங்கா ரங்கா கோஷத்துடன் கோலாகலமாக  நடைபெற்றது.

திருச்சி, ஏப். 30

     பூலோக வைகுண்டம் என்று போற்றப்படும் வைணவத் தலங்களில் முதன்மையான ஸ்ரீரங்கம் ரங்கநாதர் கோவிலில், சித்திரை தேர் திருவிழா 10 நாட்கள் சிறப்பாக நடைபெறும். இந்த ஆண்டு சித்திரைத் திருவிழா ஏப்ரல் 21ம் தேதி கொடியேற்றத்துடன் தொடங்கியது.

தினமும் காலையும் மாலையும் நம்பெருமாள் பல்வேறு வாகனங்களில் எழுந்தருளி வீதி உலா வந்தார். விழாவின் எட்டாம் திருநாளான நேற்று காலை, நம்பெருமாள் வெள்ளி குதிரை வாகனத்திலும், மாலை தங்கக் குதிரை வாகனத்திலும் புறப்பட்டு, சித்திரை வீதிகளில் வலம் வந்தார். தொடர்ந்து, சித்திரை தேர் அருகே, வையாளி கண்டருளிய நம்பெருமாள், கண்ணாடி அறை சென்றடைந்தார்.

தேரோட்டத்தை முன்னிட்டு காலை 4:45 கண்ணாடி அறையில் இருந்து புறப்பட்ட உற்சவர் நம்பெருமாள் காலை 6 மணிக்கு சித்திரத் தேரில் எழுந்தருளிய நம்பெருமாளுக்கு சிறப்பு பூஜைகள் செயப்பட்டு, காலை 6:30 மணிக்கு திருத்தேர் வடம் பிடித்து இழுக்கப்பட்டது. ஆயிரக்கணக்கான பக்தர்கள் ரங்கா, ரங்கா கோஷத்துடன் தேர் வடம் பிடித்து இழுத்தனர்.


இலங்கையில் இயற்கையின் கோரத் தாண்டவம்.

கொழும்பு இலங்கையில் இரண்டு நாட்களாக பெய்து வரும் கன மழை , வெள்ளப்பெருக்கு, மண்சரிவுகளால் இலங்கையின் தென்பகுதி முற்றிலும் பாதிக்கப்பட் டுள்ளது. அங்கு நிலவி வரும் மிக மோசமான காலநிலை காரணமாக இதுவரை 100க்கும் மேற்பட்டோர் பேர் உயிரிழந்துள்ளதாகவும், பலநூற்றுக்கணக் கானோர் காணாமல் போயுள்ளதாகவும் பரபரப்பான செய்திகள் வெளியாகின. கடுமையான மழையும், அதனால் ஏற்பட்ட பெரும் வள்ளப்பெருக்கும் மக்கள் செறிந்து வாழும் பிரதேசங்களில் மண்சரிவை ஏற்படுத்தியதால் பலர் மண் ணுள் புதைந்துண்டு மரணித்திருக்கலாம் என அச்சம் வெளியிடப்பட்டது. அதேவேளை வீடுகள் பல வெள்ளத்தில் மூழ்கிக் கிடப்பதுடன் சொத்துக்களும் அழிந்து நாசமாயின. மக்கள் பாதுக்காப்புத் தேடி வெளியேறும் அதேவேளை பலர் வெள்ளத்தில் சிக்கியிருப்பதனால் அரசாங்கத்தால் மீட்புப் பணிகள் திடர்கின்றன. களுத்துறை, காலி, மாத்தறை, இரத்தினபுரி, மாத்தளை,ஹம்பந்தோட்ட ஆகிய மாவட்டங்களைத் தாக்கிய இந்த இயற்கைச் சீற்றத்தால் குறைந்தது 5 இலட்சம் பேர் வரை பாதிக்கப்பட்டுள்ளனர்.மீட்புப் பணிக்காக சென்றிருந்த ஹெலிகாப்டர் காற்றின் வோத்தில் சிக்கி மாட்டிக்கொண்டதால் அதில் பயணித்த ஒருவர் தவறி வெள்ளத்தில் விழுந்துள்ளமை குறிப்பிடத் தக்கது. மேலும் காலி மாவட்டத்தில் உள்ள தேயிலை தொழிற்சாலையில் மண்மேடொன்று சரிந்து விழுந்ததில் சிக்கி அங்கு பலர் உயிரிழந்துதோடு அதிக மானோர் காயமடைந்தனர். குழந்தைகள், நோயாளிகள், வயதானவர்கள், கர்ப்பிணிகள் இந்த வெள்ளப்பெருக்கில் சிக்கி பெரும் அவலங்களைச் சந்தித்து வருவதாகவும் உயிரிழப்புகள் மேலும் அதிகரிக்கலாம் எனவும் செய்திகள் வெளியாகின. சாலைகளில் வெள்ளம் பெருக்கெடுத்து ஓடுவதால் போக்குவரத்து தடைப்பட்டுள்ளது. எனவே ஹெலிக்காபடர்கள் மூலம் மக்களைக் காப்பாற்றவும், மருத்துவ உதவிகள் செய்யவும் என அரசு முப்படைகளையும் அவசர அழைப்பு விடுத்துள்ளது. சுனாமிக்குப் பின்னர் இலங்கையில் நிகழ்ந்த மிகப்பெரும் இயற்கை அழிவாகவும், உயிரிழப்பாகவும் இது பார்க்கப்படுகிறது.


மலேசிய நண்பன் செய்தியின் எதிரொலி.

கோலாலம்பூர்,

கடந்த 2017 ஆம் ஆண்டு பட்ஜெட்டில் அறிவிக்கப்பட்ட நாடு முழுவதும்  தமிழ்ப்பள்ளிகளுக்கான  ஒரு கோடி வெள்ளி நிதி ஒதுக்கீட்டில் 50 பாலர் பள்ளி வகுப்பறைகளை கட்டும் திட்டம் என்னவானது என்று மலேசிய நண்பன் கடந்த நவம்பர் 20 ஆம் தேதி ஏவுகணை சிந்தனை தொடரில் பெரும் கேள்வியை முன்வைத்தது. 2017 ஆம் ஆண்டுக் கான பட்ஜெட் அறிவிக்கப்பட்டு 13 மாதங்கள் கடந்த நிலையில்   தமிழ்ப்பள்ளிகளுக்கான 50 பாலர் பள்ளி வகுப்பறைகள் என்னவானது? 50 புதிய பாலர் பள்ளிகள் வருமா? வராதா? பாலர் பள்ளிகளுக்கான தமிழ்ப்பள்ளிகள் அடையாளம் காணப்பட்டதா? வாக்குறுதிகள் மறுக்கப்படுமா? என்றெல்லாம் அடுக்கடுக்கான கேள்விகளை முன்வைத்தது. எனினும் நேற்று புத்ராஜெயாவில் நடைபெற்ற நிகழ்வில் 33 தமிழ்ப்பள்ளிகளுக்கு 50 புதிய பாலர் பள்ளிகள் கட்டும் திட்டத்திற்காக ஒரு கோடி வெள்ளிக்கான மாதிரி காசோலைகளை மஇகா தேசியத் தலைவரும் சுகாதாரத்துறை அமைச்சருமான டத்தேஸ்ரீ டாக்டர் சுப்பிரமணியம் சம்பந்தப்பட்ட பள்ளிகளின் தலைமையாசிரியர்களிடம் வழங்கினார்.

கடந்த 2017 ஆம் ஆண்டு பட்ஜெட்டில் அரசாங்கம், அறிவித்ததைப் போல தமிழ்ப்பள்ளிகளுக்கு 50 புதிய பாலர் பள்ளிகள் கட்டுவதற்கு ஒரு கோடி வெள்ளி ஒதுக்கீடு செய்வதாக அறிவித்தது. அதன்படி அந்த 50 பள்ளிகளுக்கும் தலா 2 லட்சம் வெள்ளி செலவில் ஒரு பாலர் பள்ளி கட்டப்படும் என்று டாக்டர் சுப்பிரமணியம் அறிவித்தார்.

புதிய பாலர் பள்ளிகளை கட்டும் திட்டம் அடுத்த வாரம் தொடங்கும் என்று  குறிப்பிட்ட டாக்டர் சுப்பிரமணியம், 25 மாணவர்கள் அமரக்கூடிய ஒவ்வொரு வகுப்பறையும்  இரண்டு, மூன்று மாதங்களில் கட்டி முடிக்கப்படும் என்று எதிர்பார்க்கப்படுவதாக சொன்னார்.

இந்த நாட்டில் தமிழ்ப்பள்ளிகளின் தோற்றம் மற்றும் அவற்றின் கட்டமைப்பை மேம்படுத்துவது ஆகியவற்றில் பிரதமர் டத்தோஸ்ரீ நஜீப் துன் ரசாக் கொண்டுள்ள கடப்பாட்டையே இது காட்டுவதாக டாக்டர் சுப்பிரமணியம் தெரிவித்தார். பாலர் பள்ளி என்பது மிக முக்கியமானதாகும். அது தொடக்க கல்வி என்பதால் மாணவர்கள் முதல் வகுப்பில் செல்வதற்கு ஏதுவாக தங்களை ஆயத்தப்படுத்திக் கொள்வதற்கு இது உதவுவதாக அவர் சொன்னார்.

தற்போது நாடு முழுவதும் 206  தமிழ்ப்பள்ளிகளில்  262 பாலர் பள்ளிக்கான வகுப்பறைகள் உள்ளன. தற்போது மேலும் 33 தமிழ்ப்பள்ளிகளுக்கு 50 வகுப்ப றைகள் கட்டப்படுவதால் பாலர் பள்ளிகளை கொண்டுள்ள தமிழ்ப்பள்ளிகளின் எண்ணிக்கை  239 ஆக அதிகரிக்கும் என்பதுடன் வகுப்பறைகளின் எண்ணிக்கையும் 321 ஆக உயரும் என்று டாக்டர் சுப்பிரமணியம் தெரிவித்தார்.


நவீனின் கனவு கலைந்தது.

ஜார்ஜ்டவுன் உலகப் புகழ்பெற்ற இசையமைப்பாளர் ஏ.ஆர்.ரஹ்மானை போன்று சிறந்த இசையமைப்பாளராக வேண்டும் என்பது டி.நவீனின் கனவு. அந்த கனவை நனவாக்கும் வகையில் இவ்வாரம் கோலாலம்பூரில் உள்ள ஒரு தனியார் கல்லூரியில் அம்மாணவன் நுழைந்திருக்கவேண்டும். ஆனால், துரதிர்ஷ் டவசமாக 18 வயது நவீன் பகடிவதைக்கு ஆளாகி இன்று சுயநினைவு இல்லாமல் மருத்துவமனையில் அனுமதிக்கப்பட்டுள்ளான். மூளைச்சாவு என்பது மருத்துவர்களின் தீர்ப்பு. ஜார்ஜ்டவுன், நவீன் குணமடைந்து, இதிலிருந்து மீண்டு வர வேண்டும் என பிரார்த்தனை செய்யும் கோரிக்கைகள் சமூக வலைத் தளங்களில் குவிந்துக்கிடக் கின்றன. நவீனுக்கு இசை என்றால் மிகவும் பிரியம். தனியார் கல்லூரியில் பதிந்து கொள்வதற்காக கடந்த திங்கட்கிழமை இவர் கோலாலம்பூர் சென்றிருக்க வேண்டும். எஸ்.பி.எம் முடிந்ததும் இதற்காக பணம் சேர்ப்பதற்காக பகுதி நேரம் வேலைசெய்து வந்தார் என்று நவீனின் உறவினர் ஒருவர் தெரி வித்தார். நவீனின் தாயார் டி.சாந்தி (45) ஒரு தனித்து வாழும் தாய். சில ஆண்டுகளுக்கு முன்பு தன் கணவரிடமிருந்து பிரிந்து வாழும் இவர் தனியாக உழைத்து, நவீனையும் தன் மகளையும் காப்பாற்றி வருகிறார். இன்று தனது இரு கண்மணிகளில் ஒன்றை காப்பாற்றுவதற்காக இறைவனிடம் கையேந்தி நிற்கிறார் இந்தத் தாய். எப்போதும் கலகலப்பாக, மகிழ்ச்சியுடன் காணப்பட்ட நவீன் இன்று சுயநினைவிழந்த நிலையில் மருத்துவமனையில் கிடப்பதற்கு காரணம்? கடந்த வெள்ளிக்கிழமை இரவு நவீனும், அவனது நண்பர் பிரவீனும் வெளியில் சென்றிருந்தபோது ஏற்கெனவே அவர்களுக்கு பழக்கமான இரு நண்பர்கள் அவர்களை பகடிவதை புரிந்திருக்கின்றனர். டத்தோ ஹாஜி முகமட் நோர் அஹ்மட் இடைநிலைப் பள்ளி மாணவனான நவீன் அங்கு படிக்கும்போதே இதுபோன்று பகடிவதைக்கு ஆளாகி, தன் தாயாரிடமும் இது பற்றி கூறியிருக்கிறான். ஆனால், அவர்களுடன் வீண் பிரச்சினை வேண்டாம் என்று தன் தாய் கூறிய ஒரே வார்த்தைக்காக நவீன் பதில் பேசவில்லை. அந்த கொடூரக்காரர்கள் இதற்கு கொடுத்த பட்டம் கோழை என் பதும் பயந்தாங்கோலி என்பதும் தான். நவீனின் தாய் சாந்தி ஒரு முறை நவீனின் அந்த நண்பர்களை சந்தித்து தன் மகனை பகடிவதை செய்ய வேண்டாம் என்று கேட்டுக் கொண்டிருக்கிறார். ஆனால், நவீனின் துரதிர்ஷ்டம்தான் கடந்த வெள்ளிக்கிழமை அவர்கள் இருவரையும் மீண்டும் நவீனை சந்திக்க வைத்தது. குளுகோர், தாமான் துன் சார்டோனில் ஒரு பர்கர் கடைக்கு வெளியே அந்த இருவரும் நவீனையும், பிரவீனையும் தாக்கியிருக்கின்றனர். தங்களது நண்பர்கள் மூவரையும் அங்கு வரவழைத்து ஐவரும் சேர்ந்து தலைக்கவசங் களால் அவர்களைத் தாக்கினர். எனினும், பிரவீன் தப்பித்துக்கொள்ள முடிந்தது. அவர்களின் கைகளில் சிக்கி நவீன் கடுமையான தாக்குதலுக்கு ஆளானதாக பினாங்கு போலீஸ் தலை வர் ஆணையர் சுவா கீ லாய் கூறினார்.நவீனை கடுமையாகத் தாக்கிய பிறகு, அவர்களில் ஒருவன் நவீனின் தாயாரை தொலைபேசியில் அழைத்து, வா, வந்து உன் மகனை அழைத்துச்செல் என்று கூறியிருக்கிறான். வெளியே வர பயந்த சாந்தி தனது சகோதரரை சென்று பார்க்கும்படி கூறியிருக்கிறார். நவீனின் மாமா வெளியே வந்ததும் அதிர்ந்து போனார். ஜாலான் காக்கி புக்கிட்டில் நவீன் சுயநினைவு இன்றி, ரத்த வெள்ளத்தில் கிடப்பதை பார்த்தார். நவீனை தாக்கியது போதாது என்று, அந்த ஆடவர்கள் தாமான் துன் சார்டோன் அடுக்ககத்தில் நவீனின் 16 வயது தங்கைக்காக காத்திருந்திருக்கின்றனர். அவரைக் கண்டதும், நீதான் அடுத்து என்று அவர்கள் கூச்சலிட்டிருக்கின்றனர். அவளும் பயத்தில் உறைந்து போனாள், உறவினர் ஒருவர் வரும்வரை வீட்டிற்குள்ளேயே அடைந்து கிடந்திருக்கிறார். இத்தாக்குதல் சம்பவம் தொடர்பாக, ஐவர் கைது செய்யப்பட்டிருப்பதால் பொதுமக்களை பொறுமை காக்கும்படி ஆணையர் சுவா ஆலோசனை கூறி யுள்ளார். இதனிடையே, நவீன் மூன்று மாதங்களுக்கு முன்புதான் மூளையில் ஏற்பட்ட சிறிய கட்டிக்காக சிகிச்சை பெற்றிருந்தார் என நவீனின் மாமா எம்.வின்சண்ட் கூறினார். அதோடு வலிப்பு நோயினால் நவீன் பாதிக்கப்பட்டிருந்ததால் தாக்குதல் சமயத்தில் இதன் தாக்கம் மோசமாக இருந் திருக்கலாம் என்று நம்பப் படுகிறது. நவீனின் உடலின் பல இடங்களில் காயங்கள் காணப்பட்டன. முதுகில் தீக்காயங்கள் உள்ளன. அவரின் ஆசன வாய் ஆழமாக கிழிந்திருப்பதாக கூறிய மருத்துவர்கள் ஏதோ மழுங்கிய பொருள் திணிக்கப்பட்டிருப்பதற்கான அறிகுறிகள் காணப்பட்டன என்றும் கூறியுள்ளனர். நவீனுக்கு உட்காயங்கள் கார ணமாக ரத்தக்கசிவு ஏற்பட்டுள்ளது. மூளை செயலிழந்து விட்டதாகவும் மருத்துவர்கள் குறிப்பிட்டுள்ளனர். பினாங்கு மருத்துவமனை தீவிர கவனிப்பு பிரிவில் நவீன் தற்போது அனுமதிக் கப்பட்டுள்ளார்.


ஆம்புலன்ஸ் வண்டியுடன் வாகனம் மோதல்!

நேற்று முன்தினம் இரவு 9.40 மணியளவில் ஆம்புலன்ஸ் வண்டியுடன் டொயோட்டா இன்னோவா வாகனம் மோதிய சம்பவத்தில் ஆம்புலன்ஸ் வண்டி கவிழ்ந்ததோடு அதன் ஓட்டுநர் மருந்தக தாதி ஆகியோர் காயமடைந்தனர். ஸ்ரீ ஹாலாம் ஜாலான் பெர்சியாரான் சாலை சந்திப்பு விளக்குப் பகுதியில் அவ்விபத்து நிகழ்ந்ததாக நேற்று இங்கு தெரிவித்த ஸ்ரீ ஹாலாம் மாவட்ட போலீஸ் தலைவர் சூப்ரிண்டெண்டன் ஜோக்கிரி அப்துல் அஸிஸ் வலிப்பு நோயால் பாதிக்கப்பட்ட 4 வயது சிறுவனை சுல்தான் இஸ்மாயில் மருத்து வமனைக்கு சத்த ஒலியுடன் அந்த ஆம்புலன்ஸ் வண்டி சென்று கொண்டிருந்த போது இந்த விபத்து நிகழ்ந்ததாக தெரிவித்தார். மாசாயிலிருந்து சுகாதார மருந்தகத்திலிருந்து அந்த ஆம்புலன்ஸ் வண்டி சென்று கொண்டிருந்த போது சாலை சந்திப்பின் இடது புறத்திலிருந்து வந்த வாக னம் நிற்காமல் செல்லவே அந்த விபத்து ஏற்பட்டதாகவும் அவர் குறிப்பிட்டார். அந்த விபத்தைத் தொடர்ந்து ஆம்புலன்ஸ் வண்டி கவிழ்ந்ததாக குறிப்பிட்ட ஜோக்கிரி அப்துல் அஸிஸ் அச்சம்பவத்தால் வண்டியிலிருந்து நோயாளிச் சிறு வன், அவனின் தாயாருக்கும் சிராய்ப்புக் காயங்கள் ஏற்பட்டதாகவும் குறிப்பிட்டார். வாகனமோட்டியும் அவ்விபத்தில் காயத்திற்கு இலக்கானார்.


பாகிஸ்தான் துறைமுகம் சீனா வசமானது!

பாகிஸ்தானின் அரபிக்கடலின் கரையில் அமைந்துள்ள குவாடர் துறைமுகத்தைச் சீனா கையகப்படுத்தியுள்ளது. துறைமுகத்தை 40 ஆண்டுக் குத் தகைக்குச் சீன நிறுவனத்திடம் அளித்துவிட்டதாகப் பாகிஸ்தான் கப்பல் மற்றும் துறைமுகங்கள் அமைச்சர் அறிவித்திருக்கிறார். சீனா தொடர்ந்து பாகிஸ்தானுக்குக் கடனுதவி செய்துவருகிறது. இதன் காரணமாக, ''சீனாவிடமிருந்து பெற்ற அதிகப்படியான கடனால் பாகிஸ்தான், தம் முடைய வருவாயில் பெரும்பகுதியைச் சீனாவுக்குக் கொடுத்தால் விரைவில் அது திவால் ஆகும்'' என்று அந்த நாட்டு வல்லுநர்கள் எச்சரிக்கும் சூழலில், சீனா - பாகிஸ்தான் பொருளாதாரப் பாதை திட்டம் செயல்படுத்தப்பட்டு வருகிறது. இதற்காக 62 பில்லியன் அமெரிக்க டாலர்களைச் சீனா முதலீடு செய்தி ருக்கிறது. சீனா - பாகிஸ்தான் சாலை திட்டத்தின் கீழ், சீனாவின் சிஞ்சியாங் மாகாணத்தில் இருந்து பாகிஸ்தான் குவாடர் நகரம் வரையில் சாலை வசதி உருவாக்கப்படும். மேலும், இந்தப் பாதையை ஒட்டி ரயில் பாதை, தொழில்நுட்ப பூங்காக்களை ஏற்படுத்தச் சீனா திட்டமிட்டுள்ளது. துறைமுகத்தின் இயக்க வருவாயில் 90 சதவிகிதமும், வரியில்லாத் துறைமுகச் சேவை மூலம் கிடைப்பதில் 85 சதவிகிதமும் சீனா நிறுவனம் எடுத்துக் கொள்ளும். இதுதவிர, பல்வேறு வரிச் சலுகையும் சீனா நிறுவனத்துக்கு அறிவிக்கப்பட்டுள்ளது. 40 ஆண்டுகள்வரை இந்தத் துறைமுகத்தை இயக்கி, முழு லாபத்தையும் சீனா எடுத்துச்செல்லும். அதன்பிறகு, பாகிஸ்தான் கட்டுப்பாட்டில் துறைமுகம் ஒப்படைக்கப்படும். இந்தத் துறைமுக இயக்கத்தின் மூலம், அரேபியாவை ஒட்டி உள்ள ஹர்மூஸ் நீரிணைப்புப் பகுதியில் செயல்பட்டுவரும் சீனக் கப்பல் படைக்கு, மிகச் சரியான தளமாகக் குவாடர் துறைமுகம் இருக்கும். அரபிக்கடல் பிராந்தியத்தில் தன்னுடைய கப்பற்படை ஆதிக்கத்தை ஏற்படுத்தும் நோக்கில்தான் தொடக்கத்தில் இந்தத் துறைமுகத்தை மேம்படுத்திக்கொடுக்கச் சீனா முன்வந்தது. தற்போது, 40 ஆண்டுகால ஒப்பந்தம் மூலம் அது நிறைவேறியுள்ளது. அடுத்ததாக, குவாடர் துறைமுகத்தைக் கையாளுவதன் மூலம், சீனாவின் சிஞ்சியாங் மாகாணம் வழியாகப் பொருட்களை மிக விரைவாகச் சீனாவுக்குள் கொண்டுவரலாம். அதேபோல், ஏற்றுமதியும் செய்ய முடியும். இந்தியா, மலேசியாவைச் சுற்றிப் பொருட்களை எடுத்துச்செல்லும் செலவு குறையும். அடுத்தகட்டமாக, இந்நிறுவனம் இங்கிருந்து பாகிஸ்தான் வழியாகக் குழாய் மூலம் கச்சா எண்ணெயை மத்திய கிழக்குச் சீனாவுக்குக் கொண்டுசெல்லத் திட்டமிட்டுள்ளது. இதன்மூலம், மலேசியாவை ஒட்டிய கடல் பகுதி வழியாகச் சுற்றிச் செல்லும் கப்பல் பயணத் தூரம் குறையும். இங்குக் கப்பல் படை தளம் அமைவது இந்தியாவுக்குப் பாதுகாப்பின்மையையும், பாகிஸ்தானுக்கு அதிகத் துறைமுக வருவாயையும் கொடுக்கும். அது வேறு வகையில் இந்தியாவுக்கு இழப்பாகவே இருக்கும். இதை எதிர்கொள்ள, வங்கதேசத்துக்கு உதவுவதுபோல், ஈரானின் சப்பார் துறைமுகத்தை இந் தியா கட்டமைத்துவருகிறது. இந்தத் துறைமுகம், குவாடர் துறைமுகத்தில் இருந்து 100-க்கும் குறைவான கடல் மைல் தொலைவில்தான் அமைந் திருக்கிறது. இந்தத் துறைமுகத்தின் மூலம், மத்திய ஆசிய நாடுகள் பயன்பெறும். சீனாவின் ஆதிக்கமும் கட்டுப்படுத்தப்படும்.


கோர விபத்து: இடைநிலைப்பள்ளி மாணவன் பலி.

(துர்க்கா) ஜெலுபு,

வேகக் கட்டுப்பாட்டை இழந்த ஒரு டொயோட்டா காரும்  பஸ்ஸும் மோதி விபத்துக்குள்ளானதில் 14 வயது இடைநிலைப்பள்ளி மாணவன் மரணம் அடைந்ததுடன் இந்திய மாணவர்கள் உட்பட 25 பேர் பலத்த காயங்களுக்கு ஆளாகினர். நேற்று  மாலை 3.45 மணியளவில்  ஜெலுபு, ஜாலான்   சிரம்பான் 15 கிலோ மீட்டரின் புக்கிட் தாங்கா எனுமிடத்தில் இவ்விபத்து  நிகழ்ந்தது என போலீஸ் பேச்சாளர் தெரிவித்தார்.

Read More: Malaysia Nanban Tamil Daily on 24.5.2019


KEMPEN BELI BARANGAN MALAYSIA

KEMPEN BELI BARANGAN MALAYSIA  - வாருங்கள் ஆதரிப்போம், மற்றும் வாங்குவோம்


டி.ஐ.ஜி ரூபா மாற்றம் எதிரொலி: பெங்களூரு சிறைக் கைதிகள் போராட்டம்!

கர்நாடக மாநிலம், பெங்களூரு சிறைத்துறையில் பெண் டி.ஐ.ஜி-யாகப் பதவி வகித்தவர் ரூபா. சொத்துக்குவிப்பு வழக்கில் நான்கு ஆண்டுகள் சிறைத் தண் டனை பெற்று பரப்பன அக்ரஹாரா சிறையில் இருக்கிறார் சசிகலா. அவருக்கு சிறைக்குள் பல நவீன வசதிகள் செய்து தரப்பட்டிருக்கின்றது என்றும் இதற் காக டி.ஜி.பி சத்யநாராயணராவ் 2 கோடி ரூபாய் லஞ்சம் வாங்கியதாகவும் உயரதிகாரிகளுக்கு ஆவணங்களை அனுப்பி வைத்தார் ரூபா. இந்த விவகாரம் நாடு முழுவதும் கடும் அதிர்ச்சியை ஏற்படுத்தியது.

இந்த அதிர்ச்சி அடங்குவதற்குள் அடுத்ததாக, இது தொடர்பாக உயர்மட்ட விசாரணை நடத்த முதல்வர் சித்தராமையா உத்தரவிட்டிருந்தார். இந்த விசா ரணை நடந்துகொண்டிருக்கும் நிலையில், பார்வையாளர்களைப் பார்க்க சசிகலாவுக்கு தனி அறை வழங்கப்பட்டுள்ளதாகவும், இது தொடர்பாக சிசிடிவி காட்சிகள் அளிக்கப்பட்டுள்ளதாகவும் கூறி மேலும் அதிர்வலையை ஏற்படுத்தினார் ரூபா.

இதையடுத்து, இன்று காலை அவர் திடீரென்று பணியிடம் மாற்றம் செய்யப்பட்டார். பெங்களூரு நகர போக்குவரத்து மற்றும் சாலை பாதுகாப்புத்துறை ஆணையராக நியமிக்கப்பட்டுள்ளார்.  அதேபோல, ஏடிஜிபி சத்யநாராயணா காத்திருப்போர் பட்டியலில் வைக்கப்பட்டுள்ளார்.  இந்நிலையில், ரூபா பணி யிட மாற்றத்துக்கு எதிர்ப்பு தெரிவித்து, பரப்பன அக்ரஹாரா சிறையில் கைதிகள் போராட்டத்தில் ஈடுபட்டுள்ளனர். குறிப்பாக, ரூபாவை மீண்டும் சிறைத் துறை டி.ஐ.ஜி-யாக நியமிக்க வேண்டும் என்று கைதிகள் கோரிக்கை விடுத்துள்ளனர்.


அதிகாரிகள் தங்களது தினசரி உரையாடல் மூலம் இந்தியை பரப்பவேண்டும்

அதிகாரிகள் தங்களது அன்றாட உரையாடல் மூலம் இந்தியை பரப்பவேண்டும் என பிரதமர் மோடி அதிகாரிகளுக்கு அறிவுரை வழங்கியுள்ளார்.

டெல்லியில் பிரதமர் மோடி தலைமையில் மத்திய இந்தி குழுவின் கூட்டம் நடைபெற்றது. இந்த கூட்டத்தில் இந்தி மொழியின் பண்புகளை பற்றி பேசிய மோடி அதிகாரிகள் தங்கள் அன்றாட உரையாடல்களில் இந்தி பேசுவதன் மூலம் இந்தியை பரப்ப வேண்டும் என அறிவுரை வழங்கினார். மேலும் அரசில் இந்தி மொழிக்கும் சமூகத்தில் இந்தி மொழிக்கும் உள்ள இடைவெளியை குறைக்க வேண்டும் அதற்கு கல்வி நிறுவனங்களும் முன்வர வேண்டும் என கூறினார். மேலும் இந்தி உட்பட அனைத்து இந்திய மொழிகளின் ஊடே உலகை தொடர்புகொள்ள முடியும் என்றார்.

இந்த கூட்டத்தில் குஜராத், இமாசலபிரதேசம், அருணாசலபிரதேசம் மாநில முதல்வர்கள் மற்றும் மத்திய இந்தி குழு உறுப்பினர்கள் கலந்துகொண்டனர்.


குத்தகைகளில் 10% இந்தியர்களுக்கு வழங்கப்பட வேண்டும்

கோலாலம்பூர்,

அரசாங்கம்  அல்லது தனியார்  துறையின்  வர்த்தகக்  குத் தகைகளில்  குறைந்தது 10 விழுக்காடு இந்திய சமூ கத்தினருக்கு வழங்கப்பட வேண்டும்  என்று பி.கே.ஆர். நாடாளுமன்ற உறுப்பினர்  ஒருவர் வலியுறுத்தியுள்ளார்.இந்திய சமூகத்திற்கான அரசாங்கத்தின்  சமூகப்  பொருளாதார மேம்பாட்டுப்  பிரிவின் (செடிக்) நிதிகளால்  மட்டும்  இந்நாட்டு இந்தியர்களின்  சமூகப் பொருளாதார அந்தஸ்தை மேம்படுத்திவிட முடியாது என்று பாடாங்  செராய்  தொகுதியின் நம்பிக்கைக்  கூட்டணி பிரதிநிதி எம்.கருப்பையா கூறினார்.

Read More: Malaysia Nanban Tamil Daily on 23.10.2018


ஆர்.கே.நகரைக் கை கழுவுகிறாரா தினகரன்?!  - கலக்கம், குழப்பம்

சென்னை, ஆர்.கே.நகர் தொகுதிக்கு வரும் டிசம்பர் 21-ம் தேதி இடைத்தேர்தல் நடக்க இருக்கிறது. 'குடும்ப உறவுகளின் எதிர்ப்பை அடுத்து, போட்டியிடுவதுகுறித்து ஆலோசித்து வருகிறார் தினகரன். அவருக்குப் பதிலாக கட்சி நிர்வாகிகளில் ஒருவரைப் போட்டியிட வைக்கும் வேலைகள் நடந்துவருகின்றன' என்கின்றனர் சசிகலா உறவுகள்.

ஆர்.கே.நகர் இடைத்தேர்தலில் மீண்டும் தொப்பி சின்னத்தில் களம் இறங்கத் தயாராகி வருகிறார் டி.டி.வி.தினகரன். தனிப்பட்ட செல்வாக்கை நிலை நிறுத்துவதற்கு போட்டியிடுவதே சிறந்தது' என்பது அவரது பார்வையாக இருக்கிறது. ஆனால், ' தினகரன் போட்டியிடக் கூடாது' என குடும்ப உறுப்பி னர்கள் சிலர் வலியுறுத்தியதாகத் தகவல் வெளியானது.

பரப்பன அக்ரஹாரா சிறையில் தன்னை சந்திக்க வந்த குடும்ப உறுப்பினர்களிடம் பேசிய சசிகலா, ' களத்தில் நாம் இரட்டை இலையை எதிர்த்து நிற்க வேண்டிய சூழல் ஏற்பட்டுள்ளது. இது நமக்குத்தான் ஆபத்தாக முடியும். இத்தனை ஆண்டுகாலம் எதற்காக நாம் பாடுபட்டோமோ, அதற்கு எதிராக நிற்பது சரியல்ல. தினகரன் களத்தில் நிற்பதையும் சிலர் விரும்பவில்லை. இதுவரையில் மிடாஸில் இருந்து மதுபானத்தைக் கொள்முதல் செய்த டாஸ்மாக் நிறுவனம், உடனடியாக நிறுத்திக்கொண்டது.

இதேபோல், குடும்பத்தினர் நடத்தும் பிற தொழில்களுக்கும் சிக்கல் வரலாம். உள்ளாட்சித் தேர்தல் என்றால் களத்தில் போட்டியிட்டு பலத்தைக் காட்டலாம். இடைத்தேர்தலில் போட்டியிட்டு தோற்றுவிட்டால், நமக்குத்தான் நஷ்டம். குடும்பத்துக்கு மூத்தவர்களிடம் கலந்து ஆலோசித்து முடி வெடுங்கள்' எனப் பேசியதாகவும் குடும்ப உறவுகள் தெரிவித்தனர்.

இந்நிலையில், ஆர்.கே.நகர் இடைத்தேர்தலில் தினகரன் ஆதரவாளர் ஒருவரைக் களமிறக்கும் வேலைகள் நடந்துவருகின்றன. "வடசென்னைப் பகு தியைச் சேர்ந்த காளிதாஸ் என்பவரை களமிறக்கத் திட்டமிட்டுள்ளனர்" என விவரித்த சசிகலா உறவினர் ஒருவர், "இடைத்தேர்தலில் மீண்டும் தினகரன் களமிறங்கலாம் என்பதை உணர்ந்துதான், வருமான வரித்துறை சோதனை தீவிரமடைந்தது.

சசிகலா உறவுகளிடம் கைப்பற்றப்பட்ட பணத்தை வைத்தே வளையத்தை இறுக்கும் முடிவில் இருக்கிறது வருமான வரித்துறை. இதை சசிகலாவின் கவனத்துக்கும் சிலர் கொண்டு சென்றுள்ளனர். 'களத்தில் இருந்து தினகரன் விலகியாக வேண்டும்' என்பதில் மத்தியில் உள்ளவர்கள் உறுதியாக உள்ள னர். எனவே, 'போட்டியிட வேண்டாம்' எனத் தகவல் சொல்லி அனுப்பினார் சசிகலா. அவரது வார்த்தைகளுக்கு தினகரன் செவிமடுப்பாரா என்பதெல்லாம் போகப் போகத் தெரியும்.


செரண்டா தமிழ்ப்பள்ளி  எப்போது தான் எழும் இனியும் சாக்கு போக்கு  வேண்டாம்

இரண்டு முறை அடிக்கல் நாட்டு விழா நடத்தப்பட்டும் இன்றுவரை இதோ அதோ என்று  சாக்கு போக்குகளை சொல்லிக்கொண்டு காலத்தை கடத்த வேண்டாம் என்று  செரண்டா தமிழ்ப்பள்ளியை  காப்போம்"  என்ற அமைப்பின் ஒருங்கிணைப்பாளர் ஜீவா கேட்டுக் கொண்டார்.

உலு சிலாங்கூர் நாடாளுமன்ற உறுப்பினர் ஜுன்  லியாவ் செரண்டா தமிழ்ப்பள்ளி கட்டுமானம் தொடர்பாக உறுதியான சரியான  தகவலை பொது மக்களுக்கு வெளிப்படையாகத் தெரிவிக்க வேண்டும் என்றும் அவர் கேட்டுக் கொண்டார்.

இதுவரை வழங்கப்படுகின்ற செய்திகள் வெறும் கண்துடைப்பாக இருந்து கொண்டிருக்கிறது. கடந்த 2012 ஆம் ஆண்டும் 2015 ஆம் ஆண்டும்  இரண்டு முறை  இந்த பள்ளிக்கான அடிக்கல் நாட்டு விழா நடைபெற்றுள்ளது. ஆனால்  அப்பள்ளி எழுவதற்கான  எந்த ஒரு அறிகுறியும் தெரியவில்லை. பணிகள் அப்படியே கிடப்பில் போடப்பட்டுள்ளன. இது ஏன்  என்று பொது மக்களுக்கு தெரிய வேண்டும்.

கடந்த காலங்களில் தேசிய முன்னணி அரசாங்கம் கூறிய  அதே காரணங்களையும் சாக்கு போக்குகளையும் நம்பிக்கைக் கூட்டணியும் வழங்கினால்  ஒரு ஆட்சி மாற்றத்திற்கு  என்னதான்  பதில்? என்ன  தான் பயன்?

யூ.எம்.டபிள்யூ நிறுவனம் செரண்டாவில் தமிழ்ப் பள்ளியைக் கட்டுவதற்கு இரண்டு ஏக்கர் நிலத்திற்கான நிலப் பட்டாவை லாடாங் மிஞ்ஞாக் தமிழ்ப் பள்ளியின் வாரியக் குழுவிடம் வழங்கியுள்ளதாக தெரிய வந்துள்ளது. அந்த நிலப் பட்டாவைப் பெறுவதற்கு ஏன் கடந்த  அரசாங்கம் செய்ததையே இவர்களும் செய்தால் ஆட்சி மாற்றம் வந்ததில் என்னதான் பயன்?

அடிக்கல்  நாட்டு விழா எல்லாம் வெறும் கண்துடைப்பா?

இவ்வளவு காலதாமதம் ஆகின்றது என்பது ஆச்சரியமாக இருப்பதாகக் கூறினார். அண்மையில் நாடாளுமன்ற உறுப்பினர் ஜுன் லியாவ் நிலப் பட்டாவைப் பெறுவதற்கான முயற்சிகளை வழக்கறிஞர் மூலம் மேற்கொண்டு வருவதாகவும் அந்த முயற்சிக்கு மாவட்ட அதிகாரியும் ஒத்துழைக்க முன் வந்துள்ளதாக தமிழ் நாளிதழ்கள் வழி அறிக்கை விடுத்திருந்தார்.

நாளிதழ்கள் வழி அறிக்கை விடுப்பதைத் தவிர்த்து ஜூன் லியாவ் இவ்வட்டார இந்திய சமூகத்தினரை அழைத்து தெளிவான விளக்கத்தை நேரிடையாகத் தரவேண்டும் என ஜீவா குழுவினர் கோரிக்கை விடுத்தனர். செரண்டா தமிழ்ப் பள்ளி உருவாக்கம் பெறுவதற்கு முன்னுரிமை அளித்து செய்திகளை வெளியிட்டு வரும் நண்பன் நாளிதழுக்கும் அக்குழுவினர் நன்றியினையும் பாராட்டுதல்களையும் தெரிவித்துக் கொண்டனர்.